Hampir RM91 juta masuk dalam akaun peribadi Najib pada 2012

Mahkamah Tinggi hari ini diberitahu bahawa wang berjumlah RM90.9 juta dimasukkan ke dalam akaun peribadi AmIslamic Bank Najib Tun Razak menerusi dua transaksi pada  2012.
Pengurus Cawangan Ambank (M) Berhad Jalan Raja Chulan R Uma Devi, 43, berkata berdasarkan penyata akaun berakhir nombor 694, kemasukan wang RM15,149,963.64 ke dalam akaun bekas perdana menteri itu adalah pada 31 Oktober, dan RM75,749,963.64 pada 20 November 2012.
Beliau berkata demikian ketika membacakan pernyataan saksinya semasa pemeriksaan utama oleh timbalan pendakwa raya (TPR) Najwa Bistamam pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).
Dalam penyataan pembukaan pada 2019, timbalan pendakwa raya kanan Gopal Sri Ram berkata Najib yang bertindak melalui ahli perniagaan dalam buruan Low Taek Jho atau Jho Low telah menyebabkan 1MDB terbabit dalam dua transaksi, dengan tertuduh memperoleh sejumlah RM90,899,927.28.
Transaksi itu adalah berkaitan pertuduhan kedua yang dihadapi oleh Najib, membabitkan pengambilalihan aset dengan nilai yang diragui oleh 1MDB.
Sementara itu Uma Devi berkata pada November dan Disember 2011, Najib telah mengeluarkan cek berjumlah RM2,494,000 kepada beberapa pihak.
“Pihak itu ialah Semarak Konsortium Satu Sdn Bhd (RM494,900), Yayasan Rahah (RM1 juta), ORB Solutions Sdn Bhd (RM450,000), Mashi Publication Sdn Bhd (RM30,000) dan Transformasi Kreatif (RM520,000),” kata saksi pendakwaan ke-37 itu.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung.


Kes 1MDB ‘pendakwaan terpilih’, kata Anwar kepada ahli Parlimen PKR

Dakwaan Anwar Ibrahim bahawa pemimpin-pemimpin Umno tidak didakwa kerana rasuah kerana menyertai Bersatu semasa pentadbiran Pakatan Harapan (PH) tidak mengejutkan selepas mesyuarat tertutup bersama pemimpin parti baru-baru ini, kata sumber terdekat dengan PKR kepada MalaysiaNow.Katanya, dalam mesyuarat bersama ahli-ahli Parlimen PKR minggu lalu, Anwar bukan sahaja mempertahankan kerjasamanya dengan Umno tetapi mengatakan pemimpin-pemimpin parti itu merupakan mangsa kepada pendakwaan terpilih pentadbiran 22 bulan Dr Mahathir Mohamad.Sumber memberitahu MalaysiaNow, dalam pertemuan pada 16 Mac bersama ahli-ahli Parlimen dan pemimpin negeri PKR, Anwar menjelaskan berhubung rundingan bersama Umno tentang kemungkinan menjalankan kerjasama politik.“Ini menyebabkan ada antara ahli-ahli Parlimen PKR yang bertanya apakah rundingan dan kerjasama itu melibatkan kluster mahkamah Umno,” kata sumber merujuk kepada gelaran diberikan kepada bekas pemimpin kerajaan yang berdepan dengan pelbagai pertuduhan rasuah.“Soalan itu menyebabkan Anwar marah sehingga mengatakan kes 1MDB terhadap pemimpin-pemimpin Umno merupakan pendakwaan terpilih dilakukan Mahathir”.Sumber menambah, kenyataan itu menyebabkan beberapa ahli Parlimen marah kerana fakta mengenai kes 1MDB sudah diketahui umum.Bekas perdana menteri Najib Razak berdepan dengan 42 pertuduhan melibatkan pecah amanah, rasuah, penyalahgunaan kuasa dan pengubahan wang haram melibatkan lima kes jenayah berkait skandal 1MDB.Beliau sudah disabitkan bersalah dalam tujuh pertuduhan tahun lepas, dan dijatuhi hukuman penjara 12 tahun tetapi ditangguhkan bagi membenarkan proses rayuan.Skandal 1MDB yang menyebabkan siasatan dilakukan di beberapa negara termasuk Amerika Syarikat, merupakan tema utama kempen Pakatan Harapan (PH) semasa pilihan raya umum 2018 yang menyaksikan Barisan Nasional (BN) ditumbangkan buat pertama kalinya.Pertemuan pada 16 Mac di diadakan selepas PKR kehilangan tiga ahli Parlimen yang menyatakan sokongan kepada Perdana Menteri Muhyiddin Yassin dan kerajaan Perikatan Nasional (PN).Mereka adalah Ahli Parlimen Tebrau Steven Choong, Ahli Parlimen Julau Larry Sng dan terbaru Ahli Parlimen Kuala Langat Xavier Jayakumar.Selepas pertemuan itu Anwar mengadakan sidang media dan memberikan jaminan tiada lagi ahli Parlimen PKR akan meninggalkan parti itu.Pada Isnin Anwar bertemu dengan pegawai-pegawai tinggi Suruhanjaya Pencegahan Rasuah Malaysia (SPRM) selepas dakwaan tiada tindakan terhadap bekas pemimpin Umno yang menyertai Bersatu.Anwar kemudiannya menggesa peguam negara dan bekas peguam negara untuk menjelaskan mengapa tiada kes terhadap mereka.Sumber sama menambah, untuk menjustifikasikan kerjasamanya dengan Umno dalam mesyuarat itu, Anwar berkata terdapat berpuluh-puluh “kluster mahkamah PH” dan isu ini tidak seharusnya dibangkitkan.“Antara kluster mahkamah PH yang dimaksudkan Anwar ialah Setiausaha Agung DAP Lim Guan Eng yang sedang berdepan dengan pendakwaan rasuah dan Presiden Amanah Mohamad Sabu yang mana bekas setiausaha politiknya sedang dibicarakan kerana rasuah.“Dan Anwar mengulangi tentang berpuluh-puluh kluster mahkamah PH ini semasa sidang media tersebut,” kata sumber itu.Pada sidang media itu, Anwar menjelaskan tentang kemungkinan kerjasama dengan Umno yang didedahkannya dalam wawancara bersama akhbar berbahasa Melayu sebelum itu.“Janganlah mengandaikan hal ini seolah-olah ada satu persefahaman dan saya tengok banyak komentar yang mengatakan seolah-olah sudah ada satu perjanjian. Bangkitlah soal kluster mahkamah lah, soal siasatan.“Saya nak bagi tahu, kalau siasatan SPRM ini, dalam PH puluhan orang dah. Tunggu nak didakwa sahaja.”


Bicara kes 1MDB ditangguh, Najib perlu hadir mesyuarat penting BN

Perbicaraan kes Najib Razak membabitkan dana 1Malaysia Development Berhad (1MDB) di Mahkamah Tinggi hari ini ditangguhkan ke 2.30 petang ini kerana bekas perdana menteri itu perlu menghadiri mesyuarat penting di Pusat Dagangan Dunia Kuala Lumpur (WTCKL) pada 11 pagi berhubung pilihan calon untuk jawatan perdana menteri.Hakim Mahkamah Tinggi Collin Lawrence Sequerah membenarkan permohonan Najib untuk menghentikan bicara sesi pagi pada 10.45 pagi kerana ahli Parlimen Pekan itu perlu menghadiri mesyuarat itu.“Bolehkah saya menyatakan untuk rekod bagi mengelakkan keraguan bahawa saya membenarkan permintaan tertuduh kerana berikutan isu semasa negara pada masa ini, dan saya rasa pentingnya mesyuarat ini untuk mencapai resolusi.“Jadi ia hanya disebabkan perkara ini dan saya tidak mahu tanggapan bahawa permohonan pada mesyuarat lain atau acara lain dibenarkan. Hanya permohonan ini. Saya benarkan beliau untuk menghadiri mesyuarat ini tetapi kita harus teruskan semula pada 2.30 petang. Jadi jumpa anda pada 2.30 petang,” tegas hakim itu.Terdahulu, peguam Najib, Muhammad Shafee Abdullah memberitahu mahkamah parti Barisan Nasional (BN) akan mengadakan mesyuarat penting hari ini berhubung pemilihan calon jawatan perdana menteri pada 11 pagi ini.“Anak guam saya adalah penasihat BN, beliau perlu berada di sana bersama presiden Ahmad Zahid Hamidi dengan pemimpin parti yang lain untuk membuat keputusan,” kata peguam itu.Prosiding pagi ini dimulakan dengan keterangan Mohd Hazem Abd Rahman, 49, bekas ketua pegawai eksekutif 1MDB, dalam pemeriksaan balas oleh Shafee mengenai transaksi berjuta-juta wang daripada 1MDB.Najib, 68, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.Semalam, Majlis Tertinggi Umno mengadakan mesyuarat khas di tempat yang sama untuk membincangkan calon parti untuk jawatan perdana menteri, yang namanya akan diserahkan kepada Yang di-Pertuan Agong Sultan Abdullah Sultan Ahmad Shah hari ini.Yang di-Pertua Dewan Rakyat Azhar Azizan Harun dalam kenyataan semalam pula memaklumkan, semua ahli Dewan Rakyat diminta menghantar surat akuan bersumpah kepada Istana Negara dan menamakan calon pilihan untuk dilantik sebagai perdana menteri yang ke-9.Surat akuan itu perlu diserahkan kepada pihak Istana Negara selewat-lewatnya sebelum 4 petang hari ini, atau ia tidak akan diambil kira.


Kerajaan pasti ambil jalan terbaik dalam isu KWSP, kata menteri

Menteri di Jabatan Perdana Menteri (Ekonomi) Mustapa Mohamed yakin kerajaan akan mengambil jalan terbaik berhubung isu cadangan pengeluaran caruman Kumpulan Wang Simpanan Pekerja (KWSP).Mustapa berkata penelitian perlu diberikan memandangkan terdapat kekangan dalam pengambilan dari Akaun 1 itu, yang melibatkan pesara dan golongan sasaran iaitu rakyat terhimpit.Beliau berkata setakat ini KWSP mempunyai seramai 14.5 juta pencarum, namun yang masih mencarum hanya 8 juta saja.“Antara isunya, kita difahamkan kira-kira 70 peratus daripada pencarum yang menyimpan di KWSP ini mempunyai simpanan kurang dari RM50,000 dan perkara ini bukan mudah diputuskan.“Perdana Menteri (Muhyiddin Yassin) sudah pun beritahu dan beri gambaran awal, apapun, kita tunggu pengumuman Belanjawan 2021 yang akan dibentangkan esok. Pasti ada pengumuman mengenainya,” katanya ketika ditemui pemberita selepas Persidangan Dewan Undangan Negeri (DUN) Kelantan di Kompleks Kota Darul Naim di Kota Bharu hari ini.Beliau berkata setakat ini KWSP mempunyai seramai 14.5 juta pencarum, namun yang masih mencarum hanya 8 juta saja.“KWSP ini simpanan hari tua dan memandangkan jangka hayat kita semakin panjang, ia perlukan wang mencukupi untuk hari tua, oleh itu kita harus mempunyai jumlah duit mencukupi.“Setiap rakyat harus mempunyai amaun yang mencukupi bagi memastikan mereka tidak mempunyai masalah kewangan yang besar semasa hari tua,” kata Mustapa.


RON95, RON97 naik 5 sen, diesel naik 4 sen

Harga runcit petrol RON95 dan RON97 masing-masing akan naik lima sen seliter, manakala diesel naik empat sen, bagi tempoh 26 Sept hingga 2 Okt ini.Kementerian kewangan dalam kenyataan berkata, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON95 adalah RM1.68, RON97 (RM1.98) dan diesel (RM1.71).Menurut kenyataan itu, kerajaan akan terus memantau kesan perubahan harga minyak mentah dunia serta mengambil langkah yang bersesuaian, bagi memastikan kebajikan dan kesejahteraan rakyat terus terpelihara.


Sabah harap PM teruskan siri rundingan MA63

Sabah berharap Perdana Menteri Ismail Sabri Yaakob dapat meneruskan segera siri rundingan Perjanjian Malaysia 1963 (MA63) antara kerajaan dan kerajaan negeri Sabah serta Sarawak melalui Majlis Khas MA63.Ketua Menteri Sabah Hajiji Noor berkata platform Majlis Khas MA63, yang dirintis oleh bekas perdana menteri Muhyiddin Yassin, perlu disambung semula memandangkan banyak kemajuan awal dicapai menerusi rundingan itu.“Kita berkeyakinan tinggi di bawah kebijaksanaan kepimpinan perdana menteri, kita akan dapat bersama-sama membawa nilai dan makna lebih besar berteraskan semangat ‘Keluarga Malaysia’ merentasi wilayah.“Kita berusaha memenuhi kontrak sosial antara wilayah yang disepakati para pelopor awal tanah air di bawah MA63,” katanya ketika berucap pada Sambutan Hari Malaysia 2021 di Pusat Konvensyen Antarabangsa Sabah malam tadi.Turut hadir Ismail, Menteri Komunikasi dan Multimedia Annuar Musa, Menteri di Jabatan Perdana Menteri (Hal Ehwal Sabah dan Sarawak) Maximus Ongkili, Timbalan Ketua Menteri Sabah Bung Moktar Radin, Timbalan Ketua Menteri Sarawak Awang Tengah Ali Hasan serta menteri-menteri Kabinet persekutuan dan negeri.Hajiji turut menegaskan bahawa selaku ketua kerajaan kepada rakyat dan negeri Sabah, suara rakyat yang mengutarakan hak-hak negeri sebenarnya bukan hanya berkisar mengenai kepentingan negeri semata-mata.Beliau berkata keprihatinan itu lahir atas rasa kecintaan dan kesetiaan Sabah kepada Persekutuan Malaysia.“Setelah 58 tahun, sesungguhnya hasrat kami adalah untuk melihat rakyat dan Sabah diberikan pengiktirafan lebih signifikan dalam membawa Malaysia melangkah ke hadapan membina negara jauh lebih makmur, aman, maju dan sentosa,” katanya.Hajiji juga berkata kerajaan negeri pimpinan Gabungan Rakyat Sabah (GRS) amat menghargai komitmen meletakkan MA63 sebagai antara teras utama dalam kerjasama dwipartisan melalui memorandum persefahaman (MoU) di peringkat persekutuan.Katanya komitmen GRS ialah menjayakan Hala Tuju Sabah Maju Jaya yang dilancarkan pada 29 Mac lepas bagi menunaikan mandat rakyat apatah lagi di kala negara berdepan kemelut kesihatan awam luar biasa akibat pandemik Covid-19.Beliau turut mengajak seluruh rakyat Sabah untuk terus bersatu atas semangat Keluarga Malaysia selain menaruh keyakinan bahawa di bawah kepimpinan perdana menteri, negeri itu akan menikmati lebih banyak pembangunan di semua peringkat.“Keluarga Malaysia merupakan satu konsep kenegaraan yang begitu utuh dan berupaya menyimpulkan ikatan akrab sekalian rakyat jelata berbilang kaum, agama dan budaya. Hakikatnya, pendekatan Keluarga Malaysia amat relevan dengan kami di Negeri Di Bawah Bayu ini,” katanya.Bung Moktar dalam ucapannya pula berkata meskipun sambutan Hari Malaysia tahun ini diadakan secara sederhana namun beliau yakin rakyat Malaysia, khususnya di Sabah dan Sarawak, memiliki semangat cintakan negara yang tinggi bagi meraikan bulan bersejarah ini.“Kita dilahirkan di tanah air ini dan menjadi sebahagian warganegara yang bersumpah setia untuk mempertahankannya sehingga akhir hayat. Semangat juang tinggi pemimpin dan nenek moyang kita dalam menuntut kemerdekaan negara yang penuh ranjau dan berliku perlu dijadikan iktibar serta inspirasi kepada kita semua.“Ketika ini, kita sedang berperang dengan musuh yang sukar dilihat dan lebih berbahaya. Marilah sama-sama kita berdoa agar kita terus cekal dan dikurniakan kekuatan dalam usaha menamatkan wabak Covid-19 bagi membolehkan usaha meneruskan legasi pembangunan, memulihkan ekonomi dan kemakmuran negara berjalan lancar,” katanya.


Covid-19: Sebanyak 173 kes baru, tiada kematian dilaporkan

Sebanyak 173 lagi kes Covid-19 direkodkan semalam, menjadikan jumlah jangkitan meningkat kepada 5,042,188.
Terdapat 254 kes pulih, menjadikan jumlah sembuh kepada 4,996,057.
Ketika ini terdapat 9,174 kes aktif, di mana 8,845 atau 96.4% daripadanya sedang menjalani kuarantin di rumah.
Sementara itu, tiada pesakit ditempatkan di pusat kuarantin manakala 317 (3.5%) dimasukkan ke hospital.
Seramai 12 pesakit berada di unit rawatan rapi (ICU) dengan tujuh daripada mereka memerlukan alat bantuan pernafasan.
Tiada kematian baharu dilaporkan. Jumlah kematian kekal pada 36,957.


Pakar cadang wang caruman KWSP dijadikan cagaran kepada bank

Kumpulan Wang Simpanan Pekerja (KWSP) boleh menggunakan wang caruman di agensi itu sebagai cagaran kepada bank bagi meyakinkan pihak institusi perbankan untuk membantu pencarum yang menghadapi masalah kewangan termasuk beban hutang, kata pakar ekonomi.
Langkah berkenaan merupakan antara pendekatan alternatif yang boleh dilakukan KWSP selain membenarkan pengeluaran wang tunai kepada pencarum seperti yang dilaksanakan oleh kerajaan sebelum ini.
Pakar Ekonomi University College i-CATS Kuching Shazali Abu Mansor berkata untuk tujuan itu kerajaan perlu berbincang dengan pihak bank bagi menangani masalah kewangan yang meresahkan rakyat, sehingga timbul desakan supaya wang simpanan KWSP dikeluarkan lagi.
"Kalau kerajaan boleh arahkan bank-bank bantu mereka yang mengalami masalah hutang itu adalah lebih baik kerana sikap sesetengah bank yang tegas menyukarkan rakyat dan pihak bank perlu tahu, punca perkara ini berlaku adalah disebabkan pandemik Covid-19 dan bukannya rakyat.
"Dengan menjadikan wang simpanan di KWSP sebagai cagaran, ia akan membantu rakyat, pada masa sama (rakyat) boleh mengambil tempoh cagaran itu sebagai waktu untuk mereka bangun semula dan membina kewangan yang kukuh sedikit demi sedikit," katanya ketika dihubungi Bernama hari ini.
Katanya, kerajaan melalui Bank Negara Malaysia (BNM) seharusnya turut menjaga kebajikan peminjam serta diberi keutamaan dan bukan hanya menjaga kepentingan institusi bank.
"Di mana peraturan yang boleh dilonggarkan, hendaklah dibenarkan seperti membenarkan pelanggan yang berada dalam Sistem Maklumat Rujukan Kredit Pusat (CCRIS) atau disenarai hitam membuat penstrukturan pinjaman atau fleksibelkan mengikut kemampuan mereka dalam mengatasi masalah kewangan, ini yang kebanyakannya dihadapi oleh usahawan," katanya.
Senada dengan Shazali, Pensyarah Kanan Jabatan Kewangan di Pusat Pengajian Ekonomi, Kewangan dan Perbankan Universiti Utara Malaysia (UUM) Adilah Azhari berkata KWSP juga boleh mengurangkan kadar caruman supaya pencarum mempunyai wang lebih untuk membayar hutang dan keperluan asas lain.
"Cadangan pengurangan pemotongan caruman ini boleh dijalankan dalam beberapa bulan, contohnya selama 12 bulan dan ini akan memberi ruang kepada rakyat untuk menyelesaikan masalah kewangan mereka kerana caruman itu adalah mandatori.
"Contohnya bagi mereka yang mempunyai baki caruman bawah RM10,000, mungkin boleh (potongan caruman) serendah 4.5% manakala yang lebih RM10,000 dalam 8%," katanya.
Sementara itu, Penganalisis Ekonomi UniKL Business School Profesor  Madya Dr Aimi Zulhazmi Abdul Rashid berkata sekiranya pengeluaran KWSP dibenarkan sekali lagi ia perlu terus dikreditkan kepada bank untuk menyelesaikan hutang yang tertunggak atau sekurang-kurangnya melaraskan pembayaran bagi mengelak daripada muflis.
"Ini boleh dilakukan untuk memberi nafas baharu kepada mereka yang terkesan...atau pun diamanahkan kepada Agensi Kaunseling dan Pengurusan Kredit (AKPK) untuk memastikan segmen ini khusus kepada yang mempunyai hutang bank supaya dijadualkan semula," katanya.
Dalam pada itu, Pengarah Program MBA Putra Business School (PBS) Ahmed Razman Abdul Latiff menasihatkan agar orang ramai supaya terus mengamalkan perbelanjaan berhemah, berbelanja mengikut kemampuan, dan tidak mengambil hutang baharu.
"Sentiasa tingkatkan kemahiran dan pengetahuan supaya mampu mendapatkan pekerjaan yang menjanjikan gaji yang lebih tinggi, dan jika perlu bantuan, jangan segan-silu dapatkan bantuan daripada mereka yang boleh membantu.
"Rakyat juga boleh mendapatkan khidmat AKPK dalam pengurusan kewangan yang lebih baik serta menyertai program ‘upskilling’ dan ‘reskilling’ supaya dapat meningkatkan taraf kualiti hidup,” katanya.


Sabah benarkan solat Aidiladha, ibadah korban dalam tempoh PKP

Kerajaan Sabah membenarkan solat sunat Aidiladha dan ibadah korban dilaksanakan dalam tempoh perintah kawalan pergerakan (PKP), kata Menteri Kerajaan Tempatan dan Perumahan Sabah Masidi Manjun.Masidi yang juga jurucakap rasmi kerajaan negeri mengenai Covid-19 dalam kenyataan malam ini, bagaimanapun berkata kebenaran tersebut tertakluk kepada prosedur operasi standard (SOP) PKP bagi mengekang penularan pandemik tersebut.Katanya, solat sunat Aidiladha dibenarkan dengan jumlah jemaah satu pertiga daripada kapasiti dewan solat atau 50 orang atau mana-mana lebih rendah, selain jemaah perlu melengkapkan dua dos vaksin Covid-19 serta mematuhi syarat lain yang ditentukan pihak berkuasa agama negeri tertakluk kepada situasi semasa Covid-19.Beliau berkata ibadah korban pula dibenarkan kecuali di kawasan dikenakan perintah kawalan pergerakan diperketatkan (PKPD) dan bergantung kepada kelulusan pihak berkuasa negeri atas nasihat kementerian kesihatan (KKM) dan Majlis Keselamatan Negara (MKN).“Penyembelihan perlu dilakukan di rumah sembelihan, rumah penyembelihan ruminan swasta yang berlesen, selain itu juga dibenarkan diadakan di masjid dan surau serta kawasan lapang seperti balai raya dan dewan namun dengan kebenaran pihak berkuasa yang berkaitan.“Jumlah haiwan sembelihan di masjid dan surau tidak lebih daripada lima ekor sehari kecuali kambing 10 ekor dan pengecualian bilangan haiwan itu diberikan sekiranya diproses di rumah penyembelihan yang dibenarkan,” katanya menerusi kenyataan malam ini.Masidi berkata jumlah petugas penyembelihan tidak melebihi 20 orang dan telah melengkapkan dua dos vaksin Covid-19 selain sihat tubuh badan, dan hanya agihan daging korban secara penghantaran ke kediaman masing-masing dibenarkan.Sementara itu, beliau berkata sebanyak 129 kes baru Covid-19 direkodkan hari ini menjadikan jumlah kumulatif sebanyak 68,029 kes dan jumlah yang sembuh adalah 338 orang menjadikan jumlah kumulatif 65,895 orang.Katanya, tujuh kematian turut direkodkan semalam iaitu dua kes di daerah Tawau manakala Sandakan, Kunak, Kudat, Penampang dan Keningau masing-masing mencatatkan satu kes kematian.


Jangkitan harian catat 371 kes, 4 lagi terkorban

Sejumlah 371 kes baru Covid-19 direkodkan semalam menjadikan jumlah keseluruhan sebanyak 5,033,625 kes.
Sebanyak 304 pesakit turut dilaporkan sembuh, menjadikan jumlah keseluruhan kes sembuh sebanyak 4,986,312.
Ketika ini, 10,390 kes aktif direkodkan di mana 9,970 atau 96% daripadanya menjalani kuarantin kendiri.
Tiada pesakit ditempatkan ke pusat kuarantin sementara 404 (3.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 16 kes dan 14 daripadanya memerlukan bantuan alat pernafasan.
Empat kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,901 orang.


SPR akan tetapkan tarikh PRU15 hari ini

Suruhanjaya Pilihan Raya (SPR) akan mengadakan mesyuarat khas pada pukul 10 pagi di Putrajaya, hari ini bagi menentukan tarikh-tarikh penting Pilihan Raya Umum ke-15 (PRU15).
Mesyuarat khas yang berlangsung di Menara SPR itu, akan dipengerusikan oleh Pengerusi SPR Abdul Ghani Salleh.
Berdasarkan jemputan media yang dikeluarkan oleh SPR, satu sidang media dijangka diadakan pada pukul 12 tengah hari bagi mengumumkan tarikh pengundian, penamaan calon, tarikh writ pilihan raya, daftar pemilih yang akan digunakan serta persiapan lain untuk melaksanakan PRU15.
Mesyuarat khas itu diadakan susulan pembubaran Parlimen ke-14 yang diumumkan oleh Perdana Menteri Ismail Sabri Yaakob pada 10 Okt lepas bagi memberi laluan kepada PRU15 selepas mendapat perkenan Yang di-Pertuan Agong Sultan Abdullah Sultan Ahmad Shah.
SPR juga dijangka mengumumkan tarikh-tarikh penting bagi Pilihan Raya Kecil (PRK) Dewan Undangan Negeri (DUN) N66 Bugaya, yang dijangka diadakan serentak dengan PRU15.
Kekosongan kerusi DUN Bugaya adalah berikutan kematian penyandangnya Manis Muka Mohd Darah pada 17 November 2020 dan PRK DUN itu tertangguh ekoran proklamasi darurat bagi mencegah penularan pandemik Covid-19.
SPR menerima pemakluman rasmi daripada speaker DUN Sabah mengenai kekosongan kerusi DUN berkenaan pada 12 Okt lepas.
Pada 7 Oktober lepas, Yang di-Pertuan Agong Al-Sultan Abdullah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Oktober lepas.
Susulan pembubaran Parlimen ke-14, Ismail turut menasihati semua ketua kerajaan negeri kecuali Sabah, Sarawak, Melaka dan Johor untuk mendapatkan perkenan Sultan dan Yang di-Pertua Negeri untuk membubarkan DUN masing-masing bagi membolehkan pilihan raya diadakan serentak.
PRU kali ini berlainan apabila beberapa DUN tidak dibubarkan antaranya Melaka, Johor, Sabah dan Sarawak kerana belum mencapai tempoh matang manakala tiga negeri di bawah pentadbiran PAS iaitu Kelantan, Terengganu dan Kedah serta tiga negeri di bawah Pakatan Harapan iaitu Selangor, Pulau Pinang dan Negeri Sembilan juga tidak membubarkan DUN masing-masing.
Hanya Perak, Pahang dan Perlis membubarkan DUN masing-masing untuk membolehkan PRN diadakan serentak dengan PRU15.
Tempoh mandat kerajaan Persekutuan sepatutnya berakhir pada Julai 2023.


Syarat Zahid tidak sesuai, PAS juga ada hak, kata Tuan Ibrahim

PAS mengatakan penetapan syarat oleh Presiden Umno Ahmad Zahid Hamidi berhubung jalinan kerjasama politik kedua-dua parti itu sebagai "tidak sesuai" dan bukan mencerminkan pendirian rasmi parti Melayu itu.
Timbalan Presiden PAS Tuan Ibrahim Tuan Man berkata sepatutnya Umno mengutamakan kepentingan bersama berbanding pandangan individu tertentu yang dikhuatiri akan mewujudkan masalah di kemudian hari.
Katanya, sekiranya kedua-dua pihak mahu melakukan perbincangan maka rundingan perlulah merujuk kepada perkara yang sama.
"Cuma setakat ini, kita ada hak sendirilah bagi PAS.
"Kita sambut baik hasrat Umno untuk adakan penyatuan ummah tapi bagi kita syarat-syarat itu tidak begitu sesuai," katanya kepada MalaysiaNow ketika ditanya pendirian PAS terhadap syarat-syarat jika parti itu ingin perkukuh kerjasama politik di bawah Muafakat Nasional (MN) menjelang Pilihan Raya Umum ke-15 (PRU15) akan datang.
Tiga syarat tersebut adalah PAS perlu keluar daripada Perikatan Nasional (PN), putuskan hubungan politik dengan Bersatu dan mengumumkan secara rasmi mereka “mufarakah” atau berpisah 100% daripada Perikatan Nasional (PN) dan Bersatu.
Pada sidang media di Parlimen petang semalam, Tuan Ibrahim berkata syarat-syarat ditetapkan Zahid sebelum ini merupakan pandangan peribadinya dan bukan pendirian Umno.
“Jadi saya fikir, kalau betul, tiga syarat itu mesti masuk dalam kenyataan rasmi.
“Kenyataan rasmi tidak menyebut syarat-syarat tersebut,” katanya.
Sebelum ini, Tuan Ibrahim mengingatkan Umno supaya tidak meletakkan syarat-syarat yang dianggap "pelik" dan "berat" sekiranya kedua-dua pihak berhasrat untuk bentuk kerjasama.
Ketika ditanya adakah PAS mempunyai jangka masa tertentu dalam membuat pengumuman mengenai keputusan kerjasama politik antara PN atau MN, beliau enggan mengulas lanjut.
Katanya, perkara tersebut akan terus dibincangkan dalam mesyuarat PAS akan datang dan sebarang keputusan akan diumumkan kelak.
"Berbanding sebelumnya ini, beliau (Zahid) banyak kali cakap nak bergerak solo.
"Sekarang, beliau ada sebut bersedia untuk berbincang.
“Bagi kita, ini satu benda yang positif. Mungkin mekanisme (kerjasama) itu yang kita kena tengok," katanya.


Kahwin cara Sikh, jangan cepat jatuh hukum, kata menteri agama

Menteri di Jabatan Perdana Menteri (Hal Ehwal Agama) Zulkifli Mohamad memohon supaya semua pihak bersabar dan menunggu penjelasan daripada pihak berkuasa berkaitan mengenai status membabitkan wanita Melayu-Islam yang berkahwin mengikut istiadat Sikh.Katanya tindakan mempolitikkan isu-isu sensitiviti agama seperti ini adalah perbuatan yang tidak matang, malah tidak menguntungkan agama.“Saya yakin sebarang bentuk kemelut boleh diselesaikan dengan hikmah dan bijaksana,” katanya dalam satu kenyataan hari ini.Beliau mengulas mengenai isu membabitkan seorang wanita Johor, Illi Najwa Saddique yang melangsung perkahwinan dengan kapten hoki India Manpreet Singh Parwarwas di Punjab mengikut istiadat Sikh, selepas video perkahwinan itu menjadi tular.Illi Najwa, yang merupakan anak saudara kepada Ahli Parlimen Kota Tinggi Halimah Mohamed Sadique dari Barisan Nasional, sebelum ini menjelaskan suaminya memeluk Islam sejak tahun lepas.Zulkifli berkata, beliau turut senada dengan pandang Sultan Johor Sultan Ibrahim Sultan Iskandar agar semua pihak tidak membuat apa-apa kesimpulan dan tindakan pramatang dalam berita yang disebarkan.“Suka saya untuk menasihati diri saya dan semua umat Islam di Malaysia untuk lebih berhati-hati dalam menanggapi sebarang isu yang berlaku dengan berhemah.“Seorang Muslim, perlu sedaya upaya memastikan Muslim yang lain kekal dalam agamanya, bukan berusaha mengeluarkannya daripada agama Islam,” katanya.Terdahulu MalaysiaNow melaporkan Pengerusi Amanah Terengganu Raja Bahrin Shah mahu kerajaan mengambil tindakan terhadap Illi Najwa.Katanya Zulkifli harus menjalankan siasatan rasmi status agama Illi Najwa, selepas video perkahwinannya menjadi tular.Zulkifli menambah dalam isu membabitkan Illi Najwa, wanita berkenaan serta ahli keluarganya jauh lebih mengetahui situasi sebenar apa yang berlaku termasuk perkara terkait dengan status agamanya dan pasangannya.“Saya dimaklumkan, hal ini sedang dalam siasatan pihak berkuasa agama negeri di Johor,” katanya.


Kabinet setuju laporan audit forensik projek kapal tempur didedahkan

Kabinet hari ini secara prinsip bersetuju supaya Laporan Pengauditan Forensik Projek Kapal Tempur Pesisir (LCS) didedahkan, kata Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar.
Bagaimanapun, katanya ia akan dibuat selepas perbincangan antara Menteri Kanan Pertahanan Hishammuddin Hussein dan pihak berkepentingan lain diadakan bagi membincangkan mekanisme pendedahan kerana terdapat isu sensitif yang tidak boleh didedahkan secara umum.
Wan Junaidi pada sidang media selepas Sambutan Bulan Kemerdekaan Bahagian Hal Ehwal Undang-Undang hari ini berkata beliau berpendirian perkara sensitif yang melibatkan soal sekuriti tidak wajar didedahkan.
“Secara prinsip, jemaah menteri masih menekankan bahawa pendedahan itu bakal dibuat. Saya berpendirian benda sensitif, soal sekuriti patutnya tidak boleh didedahkan,” katanya amalan tersebut dipraktikkan di Amerika Syarikat dan England iaitu isu sensitif tidak akan didedahkan kepada umum bagi tujuan keselamatan.
Sebelum ini, jemaah menteri telah mencadangkan supaya Laporan Pengauditan Forensik Projek LCS yang dijalankan pada 2019 dinyahklasifikasikan, namun proses itu perlu mendapat nasihat dan pandangan Peguam Negara dan Ketua Audit Negara terlebih dahulu.
Wan Junaidi juga tidak menolak kemungkinan bahawa kerajaan akan menubuhkan Suruhanjaya Siasatan Diraja (RCI) untuk menyiasat isu LCS.
“Perdana Menteri (Ismail Sabri Yaakob) tadi (semasa mesyuarat Kabinet) ada sebut satu lagi (mengenai RCI LCS). Jadi maknanya belum tertutup lagi soalan itu (RCI LCS), walaupun dianggap Suruhanjaya Pencegahan Rasuah Malaysia (SPRM) telah buat yang terbaik,” katanya.
Hishammuddin ketika menggulung perbahasan usul berkaitan isu LCS di Dewan Negara semalam berkata beliau memberikan jaminan akan membawa sendiri usul RCI LCS untuk mendapat persetujuan jemaah menteri hari ini.
Hishammuddin berkata demikian bagi menjawab cadangan beberapa ahli Dewan Negara yang menggesa kerajaan menubuhkan RCI untuk menyiasat isu LCS bagi meneliti segala aspek agar tidak ada pihak yang bersalah terlepas daripada dakwaan.
Wan Junaidi berkata SPRM masih perlu mengemas kini kertas siasatan berkaitan kes LCS sebelum dikembalikan ke Jabatan Peguam Negara untuk diputuskan bagi membolehkan individu lain pula mungkin bakal didakwa.
“Bagaimanapun tadi ada bincang dalam Kabinet dan keputusan Kabinet adalah terbuka. Siasatan SPRM diteruskan dan Kabinet menegaskan sekali lagi bahawa kami tidak akan melindungi sesiapa pun dalam isu LCS,” katanya.
Jawatankuasa Kira-Kira Wang Negara (PAC) sebelum ini mendedahkan sembilan prosiding berhubung isu LCS bermula 18 November 2020 dan mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion itu memperuntukkan lima kapal seharusnya disiapkan dan diserah setakat Ogos 2022.


Bangladesh pintas kapal bawa 119 pelarian Rohingya menuju ke Malaysia

Pengawal pantai Bangladesh memintas sebuah kapal yang hampir tenggelam membawa 119 pelarian Rohingya menuju ke Malaysia, kata pegawai hari ini.
Ini merupakan insiden pemerdagangan manusia terbaru yang berlaku tahun ini.
Hampir sejuta pelarian Rohingya tinggal di kem-kem berhampiran sempadan Bangladesh dengan Myanmar, ramai yang melarikan diri dari negara jiran selepas tindakan kejam tentera sejak 2017.
Selain itu, dengan kekurangan peluang pekerjaan dan pendidikan di kem, menyebabkan pelarian cuba melarikan diri ke negara lain seperti Malaysia dan Thailand.
Kapal itu ditemui di Teluk Benggala, tidak jauh dari pantai pulau Saint Martin di selatan Bangladesh.
Menurut jurucakap pengawal pantai Saiful Islam kepada AFP, kapal tersebut berjaya dipintas hasil maklumat yang diberikan oleh nelayan di pantai tersebut.
"Kami mendapati bot itu dimasuki air kerana mengalami masalah pada enjin," kata Islam.
"Ia hampir tenggelam. Sekiranya kita tidak sampai ke sana tepat pada masanya, ia pasti tenggelam."
Islam berkata 119 orang berada di dalam kapal itu, termasuk 58 wanita dan 14 kanak-kanak, sedang menuju ke Malaysia.
Ia merupakan jumlah tertinggi pelarian Rohingya ditemui dalam sebuah kapal tahun ini, tambahnya.
Setakat tahun ini, agensi penguatkuasaan undang-undang Bangladesh telah menangkap lebih 500 pelarian Rohingya dari perkampungan pantai dan ketika mereka menunggu untuk menaiki bot menuju ke Malaysia.
Sekurang-kurangnya tujuh suspek pemerdagangan manusia ditembak mati setakat ini pada 2019 sewaktu bertempur dengan polis.
Pemerdagangan manusia sering meningkat selepas musim tengkujuh, ketika keadaan laut yang tenang pada bulan November membolehkan nelayan melakukan perjalanan jauh menggunakan kapal pukat tunda mereka.


PN alu-alukan calon mampu menang, kata Hadi berhubung kerusi Arau

Perikatan Nasional (PN) mengalu-alukan sesiapa sahaja yang ingin menyokong dan menyertai gabungan itu pada Pilihan Raya Umum ke-15 (PRU15), kata Timbalan Pengerusi PN Abdul Hadi Awang.
Beliau yang juga presiden PAS berkata memandangkan politik di negara ini bersifat dinamik, maka PN terbuka menerima bakal calon yang dijangka mampu memenangi kerusi serta dapat merealisasikan tema gabungan itu iaitu "Bersih dan Stabil".
“Ia (pengumuman bakal calon) boleh berubah sepanjang masa, jadi percaturan (terakhir) adalah pada hari penamaan calon,” katanya kepada pemberita selepas Majlis Pengisytiharan Calon Parlimen PRU15 PN Kedah di Kompleks PAS Kedah malam tadi.
Beliau berkata demikian ketika diminta mengulas mengenai laporan media bahawa PN belum menamakan bakal calonnya di Parlimen Arau dilihat bagi memberi laluan kepada penyandang kerusi itu Datuk Seri Shahidan Kassim dari Barisan Nasional (BN) untuk mewakili gabungan PN pada PRU15.
Semalam, Pengerusi PN Perlis Mohd Syukri Ramli dilaporkan berkata beliau telah memaklumkan kepada pucuk pimpinan PAS dan PN pusat mengenai hasrat Shahidan untuk bertanding di kerusi berkenaan.
Ditanya mengenai keyakinan bagi menghadapi PRU15, Hadi, yang merupakan penyandang kerusi Parlimen Marang, berkata: “Keyakinan kita (PN) tinggi, kemenangan tidak mustahil namun tidak mudah dan sangat mencabar.”
PN mengumumkan akan bertanding di 169 kerusi Parlimen melibatkan Bersatu sebanyak 74 kerusi, PAS (64 kerusi), Gerakan (20 kerusi) dan Bersekutu (11 kerusi).
Bagi kawasan Dewan Undangan Negeri (DUN) pula, PN akan bertanding di 116 kerusi di Pahang, Perak serta Perlis melibatkan PAS sebanyak 57 kerusi, Gerakan (14 kerusi), Bersatu (41 kerusi) dan Bersekutu (empat kerusi).
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon pada 5 November dan pengundian awal pada 15 November.


Saya tak ambil bahagian dalam penolakan usul kosongkan jawatan, kata speaker

Azhar Harun hari ini berkata beliau tidak mempunyai sebarang kaitan berkenaan penolakan 15 usul untuk mengosongkan jawatan Yang di-Pertua Dewan Rakyat, mengatakan sebarang keputusan berkenaan perkara itu akan dibuat oleh timbalannya, Mohd Rashid Hasnon.Beliau berkata pejabatnya maklum mengenai usul-usul mengosongkan jawatan tersebut namun menjelaskan beliau tidak tidak akan campur tangan mengenai usul tersebut.“Saya tidak pernah mengambil bahagian dalam apa cara sekalipun atau campur tangan di dalam apa-apa keputusan mengenai usul-usul tersebut.“Malah saya tidak tahu menahu mengenai apa-apa keputusan yang mungkin dibuat oleh timbalan yang di-pertua mengenai usul-usul tersebut,” katanya dalam satu kenyataan hari ini.Azhar juga turut menafikan laporan Utusan Malaysia yang mengatakan beliau “mengenepikan usul berkenaan daripada dibahas” selain turut menyifatkannya mempunyai unsur “innuendo” seolah usul tersebut ditolak oleh beliau.“(Ia) adalah tidak benar dan saya anggap bersifat pembohongan dan fitnah dan dibuat untuk menjatuhkan reputasi saya.“Saya akan mendapatkan nasihat undang-undang mengenai perkara ini dalam masa yang terdekat,” kata Azhar.MENYUSUL LAGI


Selepas 20 tahun peristiwa 11 September

Pada 11 September 2001, saya berada di sebuah klinik di Segambut, Kuala Lumpur.Sekitar pukul 8.00 malam, seorang rakan wartawan di Utusan Malaysia menelefon saya.“Tengok berita sekarang. New York kena serang.” Saya terus menoleh pada televisyen dalam klinik yang sedang menyiarkan gambar orang berlari-lari di New York dengan kepulan asap.Keesokannya, seorang lagi editor menelefon saya.“Ini bukan serangan pengganas biasa. Ini macam perang. Amerika kena serang,” katanya.Benar. Ini bukan serangan biasa.Walaupun apa yang sering dipaparkan adalah serangan ke atas bangunan Pusat Dagangan Dunia (WTC), tetapi operasi itu melibatkan juga dua sasaran lain iaitu White House dan Pentagon.Serangan ke atas White House itu dapat dipatahkan tetapi Pentagon mengalami kerosakan besar. WTC itu dilambangkan sebagai pusat ekonomi Amerika Syarikat (AS)White House pula adalah pusat politik dan Pentagon merupakan bangunan markas utama ketenteraan.Pada Oktober tahun itu, Presiden George W Bush mengumumkan pelancaran War on Global Terror atau Perang ke atas Keganasan Sedunia. Operasi untuknya dinamakan Operation Infinite Justice atau Operasi Keadilan Maha Besar. Tetapi ia kemudiannya ditukarkan kepada Operation Enduring Freedom atau Operasi Kebebasan Berkekalan. Infinite Justice itu bernada keagamaan. Ungkapan Infinite Justice itu hanya boleh merujuk kepada Tuhan. AS tidak boleh mewakili Keadilan Maha Besar.Jika ungkapan itu digunakan, ia menggambarkan bahawa operasi itu berbentuk agama, Kristian lawan Islam. Seolah-olahnya AS itu negara Kristian dan Al-Qaeda itu adalah pihak Islam. Sedangkan AS itu negara sekular dan Al-Qaeda dengan kaedahnya berbentuk pembunuhan orang awam secara membunuh adalah terorisme, yang jelas ditolak oleh ulama arus perdana seluruh dunia.Jika persepsi itu berlaku, umat Islam di seluruh dunia boleh terdorong menyebelahi Al-Qaeda dengan memperkecilkan sifat terorisme kumpulan itu. Peperangan berbentuk keagamaan Kristian-Islam di seluruh dunia akan mengakibatkan penderitaan dan kesengsaraan manusia sejagat.Dalam menghadapi peristiwa 11 September, adalah bukan matlamat AS untuk mengheret dunia kepada perang keagamaan Kristian-Islam. Ia hanya mahu mempertahankan kedudukannya sebagai kuasa utama dunia. Mereka mahu menampilkan dirinya sebagai benteng kebaikan, iaitu negara yang mendokong kebebasan. Sedangkan Al-Qaeda itu adalah pihak kejahatan yang menyerang AS kerana menolak nilai dan gaya hidup kebebasan. Al-Qaeda adalah pihak yang mahu mengongkong kebebasan manusia.Maka ekoran itu, nama operasi itu ditukar menjadi Operation Enduring Freedom. AS mahu mempertahankan kebebasan yang berpanjangan. Kebebasan itu diwakili oleh AS yang nilai serta gaya hidupnya diamalkan oleh dunia Barat.Untuk itu, mereka berusaha untuk memusnahkan Al-Qaeda yang ketika itu berada di Afghanistan. Keengganan kerajaan Taliban menyerahkan Al-Qaeda pada mereka membawa kepada penaklukan Afghanistan. Matlamat yang asalnya adalah untuk menghapuskan Al-Qaeda akhirnya menjadi misi untuk menjadikan negara Afghanistan sebagai sebuah negara bernilai dan bergaya hidup Barat, selaras dengan kebebasan yang diperjuangkan oleh AS.Operasi ini berakhir pada tahun 2014 apabila Presiden Barack Obama selesaikan misi membunuh Osama ben Laden di Pakistan. Ia digantikan dengan Operation Freedom Sentinel atau Operasi Penjagaan Kebebasan. Presiden Joe Biden mengundurkan kesemua tentera AS dari Afghanistan pada 11 September 2021, dan berakhirlah operasi yang berjalan selama 20 tahun itu.Dengan kembalinya Taliban menguasai Afghanistan, maka berakhirlah juga misi AS untuk mewujudkan sebuah negara demokratik dan bebas di Asia Tengah. Tetapi matlamat AS untuk menghapuskan Osama dan Al-Qaeda sudah tercapai. Kumpulan serpihan Al-Qaeda yang bernama IS-K atau Islamic State-Khorasan kelihatannya diserahkan saja pada Taliban untuk menanganinya.Bagi umat Islam dan gerakan Islam seluruh dunia, Peristiwa 11 September itu adalah juga suatu masalah. Di sini perlu dijelaskan perbezaan dan persamaan antara umat Islam dan gerakan Islam. Umat islam adalah seluruh orang yang beragama Islam dengan institusi-institusinya, baik dalam bentuk negara-negara Islam atau komuniti-komuniti Islam dan orang perseorangan Muslim di negara bukan majoriti Islam.Sementara gerakan Islam adalah kumpulan-kumpulan Islam di seluruh dunia sama ada berbentuk parti politik atau persatuan tidak berdaftar yang berusaha untuk mewujudkan cara hidup Islam. Gerakan ini datang dalam berbagai bentuk, sama ada melalui proses demokrasi, revolusi, dakwah, kebajikan, pendidikan, penyelidikan, media massa atau berperang. Dengan kepelbagaian kumpulan ini, tafsiran mengenai cara melaksanakan Islam juga adalah berbagai. Keadaan ini juga membawa kepada perbalahan sesama sendiri.Bagi kumpulan Islam yang bergerak dengan mengikut undang-undang, ia tidak menjadi masalah. Apa yang menjadi masalah ialah kumpulan yang mengangkat senjata untuk mencapai matlamatnya.Di sini perlu dihuraikan perbezaan antara maksud radikal, ekstremis, konservatif, militan, teroris dan pengebom bunuh diri atau “suicide bombers”.Seringkali istilah ini dicampur adukkan hingga menimbulkan salah faham dan persepsi buruk terhadap umat Islam dan gerakan Islam.Radikal dalam konteks ini  bermaksud seseorang yang mahukan perubahan mendadak. Ia tidak semestinya daripada kalangan gerakan Islam. Dalam gerakan fahaman politik lain juga ada radikal. Dia juga tidak semestinya menggunakan kekerasan dan mengangkat senjata. Ada radikal yang hanya bercakap tetapi tidak melakukan sebarang tindakan.Ekstremis atau pelampau adalah seseorang yang berpandangan keterlaluan dalam fahaman politiknya. Maknanya, dalam berpegang sesuatu prinsip dia tidak mengambil kira soal kemanusiaan, budaya, konteks masyarakat dan tidak toleran atau kompromi dengan pihak lain. Tetapi mereka juga tidak semestinya mengangkat senjata.Tidak semua radikal adalah ekstremis. Tidak semua ekstremis adalah radikal. Kalau ekstremis itu tidak memperjuangkan perubahan mendadak, dia bukan radikal.Konservatif pula adalah pendirian seseorang yang mahu mengekalkan fahaman tradisional. Mereka tidak mahu perubahan pada tafsiran yang lama walaupun keadaan masyarakat dan dunia sudah berubah.  Lawan konservatif adalah progresif, iaitu fahaman yang mahu meneroka kaedah baru dalam agama supaya sesuai dengan perubahan zaman dan perbezaan tempat.Istilah militan adalah yang paling banyak disalahgunakan sehingga ia disamakan dengan teroris. Tidak semua militan adalah teroris. Tidak semua teroris adalah militan.Militan adalah kumpulan bukan tentera rasmi yang mengangkat senjata untuk berperang. Kalau tentera rasmi dipanggil military. Teroris atau pengganas pula adalah mereka yang menyerang orang awam secara sengaja. Kalau militan tidak menyerang orang awam, maka ia bukan teroris. Dalam kalangan teroris pula, ada yang menjadi pengebom bunuh diri atau suicide bombers. Dulu ada pihak yang menggunakan istilah pengebom berani mati. Istilah itu tidak tepat. Berani mati tidak semestinya membunuh diri.Dari segi Islam, teroris pasti ditolak. Ia membunuh orang awam dan tidak berperikemanusiaan walaupun mereka berjuang atas nama Islam. Maka kumpulan seperti Al-Qaeda dan Daesh tidak boleh dimasukkan ke dalam Gerakan Islam. Sebaliknya mereka adalah pengkhianat kepada umat Islam.Kalau mengikut takrifan ini, Taliban adalah kumpulan radikal, ekstremis, konservatif dan militan tetapi mereka bukan teroris. Iaitu selagi tidak menjadikan orang awam sebagai sasaran. Kumpulan teroris adalah IS-K.Semasa konsep gerakan Islam muncul pada akhir tahun 1980, tidak ada teroris dalam kalangan mereka. Daripada Hezbollah, Hamas dan kumpulan-kumpulan Mujahidin, mereka adalah radikal dan militan tetapi bukan teroris.Selepas 20 tahun kemudian, barulah Al-Qaeda yang lahir sebagai serpihan Mujahidin muncul dengan kemuncaknya ialah peristiwa 11 September.Selepas peristiwa itu, penaklukan AS ke atas Iraq meluaskan aktiviti Al-Qaeda hinggalah melahirkan Daesh sebagai serpihannya. Kumpulan ini adalah teroris paling ekstrem.Setelah 20 tahun berlalu, ia terus menjadi beban bukan saja bagi AS dan dunia Barat tetapi juga umat Islam dan gerakan Islam.


Mampukah Khalid Samad pikat pengundi Melayu Titiwangsa?

Ahli Parlimen tiga penggal di Shah Alam, Khalid Samad dari Amanah tidak asing lagi dalam persaingan dalam merebut kerusi pada setiap pilihan raya.
Namun nasibnya masih belum pasti apabila dihantar merebut kerusi Titiwangsa bagi meraih undi di sekitar kawasan itu.
Sebelum ini, Khalid menyandang kerusi Parlimen Shah Alam bermula 2008 ketika beliau masih bersama PAS.
Pada Pilihan Raya Umum ke-14 (PRU14), Khalid berjaya mempertahankan Shah Alam itu dengan majoriti undi 33,849 meskipun meninggalkan PAS dan menyertai Amanah.
Timbul persoalan sama ada Khalid mampu memikat pengundi Melayu di Titiwangsa memandangkan kejayaan beliau selama ini dipilih menjadi wakil rakyat tidak begitu bergantung kepada undi Melayu.
Bercakap dengan MalaysiaNow, penduduk TItiwangsa berkata ini kerana pengundi di Titiwangsa tetap menganggap Khalid sebagai "orang luar" meskipun bekas Menteri Wilayah Persekutuan itu merupakan nama besar dalam dunia politik negara.
Terdapat juga persepsi kononnya Khalid dihantar bertanding ke Titiwangsa sebagai usaha "menyembelih" karier politik beliau, namun pengarah komunikasi Amanah itu menepis tanggapan tersebut dan menegaskan keputusan dibuat parti adalah berdasarkan potensinya yang baik.
Namun begitu, pengundi Titiwangsa Maranon Mohd Ali, 59, berkata perkara ini mungkin sukar untuk Khalid memandangkan penduduk di situ tetap akan menganggap beliau sebagai "orang luar".
Katanya, ditambah dengan prestasinya sebagai seorang menteri Kabinet yang disifatkan sebagai kurang memuaskan juga mungkin akan diterjemah menerusi undi warga Titiwangsa.
"Jika dia cemerlang di Shah Alam, tak mungkin Pakatan Harapan (PH) akan pindahkan dia ke sini," katanya kepada MalaysiaNow.
Tambah Maranon, majoriti penduduk Kampung Baru juga tidak memaafkan Khalid berhubung isu yang menjadi hangat ketika beliau menjadi menteri.
"Ayat-ayat dia mengguris hati tuan-tuan tanah, ini membuatkan penduduk benci dia," katanya.
Parlimen Titiwangsa akan menyaksikan pertembungan empat penjuru antara Khalid yang mewakili PH, Johari Abdul Ghani dari Barisan Nasional (BN), Rosni Adam dari Perikatan Nasional (PN) dan Khairuddin Abu Hassan (Pejuang.
Sementara itu, seorang lagi pengundi Titiwangsa Dzulafian Idris, 48, menjangkakan persaingan sengit antara Khalid dan Johari memandangkan kedua-dua individu terbabit merupakan nama besar dalam politik negara.
Katanya, Johari bagaimanapun dilihat mempunyai kelebihan memandangkan beliau merupakan anak jati Kampung Baru.
"Tetapi ini adalah adat pertandingan," katanya.
"Walaupun bukan berasal dari sini, kita amalkan demokrasi, jadi tak salah jika nak bertanding di sini."
Bagi Dewi Murni, 45, keputusan PRU14 yang menyaksikan Johari tewas kepada Ketua Srikandi Bersatu, Rina Harun disifatkan sebagai satu kejutan besar, namun dia merasakan fenomena "tsunami" undi ke PH mungkin tidak akan berulang kali ini.
Rina kini dicalonkan untuk bertanding di Sepang dan Bersatu kini bersama PN.
"Saya pun tidak pasti sama ada majoriti pengundi tolak atau terima Khalid.
"Tetapi lebih baik jika dapat wakil rakyat yang berasal dari kawasan ini, kerana individu seperti ini lebih memahami masalah penduduk" tambahnya.


Hanya pihak kurang siuman cabar kuasa Agong

Gerakan berpendapat bahawa kuasa pengisytiharan darurat dibuat berdasarkan kepada budi bicara dan kuasa Yang di-Pertuan Agong seperti yang diperuntukkan dalam Perkara 150 Perlembagaan Persekutuan.Jika baginda Yang di-Pertuan Agong telah berpuas hati yang ancaman darurat besar atas keselamatan negara, ekonomi dan ketenteraman awam telah berlaku, sedang berlaku atau akan berlaku maka Agong boleh mengisytiharkan darurat.Kuasa tersebut adalah mutlak dan muktamad, dan mahkamah tidak mempunyai kuasa untuk mencabar ketertinggian perlembagaan persekutuan termasuklah kedudukan Yang di-Pertuan Agong.Malangnya, seorang presiden daripada sebuah parti politik yang tersohor dengan kelicikannya dalam memanipulasi sentimen rakyat melalui kisah sokongan majoriti, berusaha mencabar pengisytiharan tersebut atas dasar kepentingan peribadi beliau sendiri.Yang penting sekarang adalah untuk berganding bahu melawan dan melandaikan lengkung jangkitan baru Covid-19 dan bukannya masa untuk berpolitik, ataupun guling kerajaan demi memuaskan nafsu kuasa politik!Hanya pihak yang kurang siuman sahaja akan mencabar kuasa Yang di-Pertuan Agong yang tertakluk kepada Perlembagaan Persekutuan dengan meminta baginda untuk menarik semula pengisytiharan darurat tersebut.Ini seolah-olah menghina kebijaksanaan dan wewenang Yang di-Pertuan Agong dalam melaksanakan perkenan dan hematnya.Sudah pastinya Yang di-Pertuan Agong telah mengambil kira segala faktor yang berkaitan sebelum membuat perkenan untuk mengisytiharkan darurat.Darurat kesihatan yang dikatakan akan menggantung kuasa Parlimen perlu dilihat sebagai suatu usaha kerajaan untuk mewujudkan kestabilan politik agar semua pihak bersatu menggembleng tenaga melawan pandemik Covid-19 yang berada pada tahap genting ketika ini.Demokrasi perlu dilihat dengan nota keberkesanan, maka menjadi tanggungjawab semua, tidak kira pembangkang mahupun kerajaan, perlu bermuafakat dalam menjunjung titah Agong dan berkerjasama dengan kerajaan dalam mengekang penularan wabak Covid-19 serta seterusnya mengembalikan kestabilan ekonomi negara demi kesejahteraan rakyat.Mak Kah Keong merupakan setiausaha agung Parti Gerakan Rakyat Malaysia.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


22 tuntutan berkait skandal 1MDB difail terhadap beberapa entiti, individu

1MDB dan SRC International Sdn Bhd disahkan telah memfailkan 22 tuntutan sivil pada 7 Mei 2021 terhadap beberapa entiti termasuk dan individu yang didakwa melakukan pelbagai kesalahan termasuk termasuk pelanggaran kewajipan kontrak dan pengkayaan tidak wajar.Dalam sebuah kenyataan hari ini, kementerian kewangan berkata writ yang difailkan itu termasuk enam oleh 1MDB dan 16 lagi oleh SRC International telah difailkan pada 7 Mei lalu untuk pemulangan aset dengan jumlah keseluruhan melebihi RM96.6 bilion (AS$23 bilion), termasuk kira-kira RM300 juta tuntutan terhadap pelbagai pihak tempatan.Tuntutan yang difailkan oleh 1MDB 1MDB ini adalah terhadap sembilan entiti termasuk dua institusi kewangan asing dan 25 individu atas pelbagai kesalahan termasuk pelanggaran kewajipan kontrak, statutori, fidusiari, pecah amanah, konspirasi, bantuan tidak jujur dalam penyelewengan dana, kecuaian, penerimaan dengan pengetahuan dan pengkayaan tidak wajar.Mereka yang difailkan oleh SRC International 15 individu dan lapan entiti atas pelbagai kesalahan termasuk penyalahgunaan kuasa, pelanggaran kewajipan fidusiari di jawatan awam, pecah amanah, konspirasi, bantuan tidak jujur, pelanggaran kewajipan secara frod; penerimaan dengan pengetahuan, salahlaku dan penukaran salah.“Berikutan kejayaan penyelesaian yang signifikan terhadap Goldman Sachs, AmBank Group dan Deloitte PLT, usaha kerajaan kini difokuskan untuk membawa ke muka pengadilan pesalahlaku lain yang telah menyebabkan kerugian kepada 1MDB dan/atau SRC semasa pelaksanaan tugas mereka, sebagai pihak yang terlibat secara langsung atau tidak langsung dalam pelbagai operasi dan urus niaga 1MDB dan/atau SRC.“Seperti yang telah dinyatakan sebelum ini, kerajaan akan meneruskan usaha sehingga semua pihak yang terlibat dipertanggungjawabkan sepenuhnya atas kesalahan kepada negara melalui penglibatan mereka dalam 1MDB dan/atau SRC,” kata Menteri Kewangan Tengku Zafrul Aziz.Pada Oktober tahun lalu, Goldman Sachs bersetuju untuk membayar penalti sebanyak AS$2.9 bilion bagi menyelesaikan pertuduhan jenayah dalam skandal 1MDB, penalti terbesar yang pernah AS keluarkan dalam kes rasuah.Goldman Sachs turut membantu mengumpulkan kira-kira AS$6.5 bilion untuk dana tersebut. Jabatan Kehakiman AS (DOJ) berkata lebih dari AS$4.5 bilion dicuri dari 1MDB oleh pegawai atasan dana itu dan sekutunya antara tahun 2009 dan 2015.Sementara itu, pada bulan Februari, AMMB Holdings Bhd bersetuju untuk penyelesaian global tuntutan tertunggak bernilai RM2.83 bilion dan beberapa tindakan berkaitan penglibatan AmBank Group dalam urusan 1MDB.Jumlah penyelesaian itu juga adalah tambahan kepada penalti berjumlah RM53.7 juta yang diarahkan Bank Negara Malaysia dan dibayar oleh AmBank Group.Pada Mac lalu, Deloitte PLT bersetuju untuk penyelesaian sejumlah RM324 juta bagi semua tuntutan berkaitan kewajipan fidusiari dalam pengauditan akaun-akaun 1MDB dan SRC International untuk tempoh 2011-2014.Kementerian hari ini menegaskan bahawa kesemua hasil daripada usaha pemulangan aset 1MDB termasuk penyelesaian masa depannya dimasukkan ke dalam Akaun Amanah Pemulangan Aset di seliaan jagaan Jabatan Akauntan Negara Malaysia.“Penyelesaian ini tidak menjejas atau mengkompromi tuntutan Malaysia terhadap pesalahlaku lain yang telah menyebabkan kerugian kepada 1MDB dan SRC, dan mereka akan tetap dihadapkan ke muka pengadilan melalui sistem perundangan jenayah dan sivil.”


Umno perlu kekal sebagai blok pembangkang, kata Annuar Musa

Ketua Bahagian Umno Ketereh Annuar Musa hari ini mencadangkan supaya ahli-ahli Parlimen Barisan Nasional (BN) yang memenangi Pilihan Raya Umum ke-15 (PRU15) untuk kekal menjadi pembangkang di Dewan Rakyat.
Katanya, BN dan 30 ahli Parlimen yang menang tidak perlu berunding dan bergabung kerjasama dengan mana-mana pihak terutamanya parti-parti komponen Pakatan Harapan (PH) seperti yang sudah ditetapkan pada Perhimpunan Agong Umno (PAU) tahun lalu yang memutuskan "Tiada Anwar, Tiada DAP."
"Kami lebih suka terima mandat rakyat supaya Umno pergi solo dan pembangkang," katanya pada satu sidang media bersama ketua-ketua Umno Bahagian di Pusat Dagangan Dunia Kuala Lumpur (WTC) di Kuala Lumpur hari ini.
Kenyataan bekas ahli Parlimen Ketereh itu turut dipersetujui oleh Ketua Umno Bahagian Batu Yahya Mat Ghani yang menegaskan tiada salahnya jika parti dan gabungan itu menjadi blok pembangkang di Dewan Rakyat.
"Parti lain boleh jadi pembangkang (selama) 50 (hingga) 60 tahun. Kenapa kita tak boleh?"
Dalam pada itu, mereka juga menyelar kenyataan yang dibuat mengatakan BN sebagai "kingmaker" adalah bertentangan dengan perjuangan gabungan tersebut.
Menurut Annuar, gabungan dan parti itu ditubuhkan untuk menjaga kepentingan rakyat Malaysia khususnya kaum Melayu.
Bukannya untuk mengangkat mana-mana pihak menjadi "pemimpin”, merujuk kepada Pengerusi PH Anwar Ibrahim.
"Perjuangan kita bukan nak jadi king maker untuk menentukan siapa perdana menteri dan kerajaan.
"Bukan itu tujuan kita. Kita yakin lima tahun akan datang Umno akan kembali balik," katanya.


Kerja 4 hari seminggu lebih produktif, menurut kajian UK

Bekerja empat hari dalam seminggu lebih produktif bagi kebanyakan pekerja dan syarikat berbanding lima hari, menurut salah satu kajian terbesar dijalankan di United Kingdom (UK) pada Selasa.
Lebih 60 firma di Britain mengambil bahagian dalam eksperimen selama enam bulan itu yang melibatkan hampir 3,000 pekerja cuma bekerja kurang sehari sambil mengekalkan gaji yang sama.
Dijalankan antara Jun dan Disember lalu, ia dianjurkan oleh kumpulan 4 Day Week Global bersama badan pemikir Autonomiy, Universiti Cambridge dan Kolej Boston di Amerika Syarikat (AS).
Ia digambarkan sebagai kajian terbesar di dunia mengenai tempoh kerja empat hari dalam seminggu.
Kajian itu mendapati lebih sembilan daripada sepuluh firma akan meneruskan minggu bekerja yang dipendekkan atau merancang untuk berbuat demikian, kata penganjur dalam satu kenyataan.
Hanya 4% tidak akan melaksanakannya.
"Hasil sebahagian besarnya stabil di seluruh tempat kerja dengan saiz yang berbeza-beza, menunjukkan ini adalah inovasi yang berfungsi untuk pelbagai jenis organisasi," kata ketua penyelidik dan profesor Kolej Boston, Juliet Schor.
Produktiviti tidak terkesan, dengan hasil syarikat meningkat 1.4% secara purata sepanjang percubaan.
Pendapatan syarikat melonjak 35% secara purata, jika dibandingkan dengan tempoh yang sama dari tahun-tahun sebelumnya.
Kajian itu juga mendapati pengambilan pekerja meningkat dan ketidakhadiran menurun, manakala bilangan kakitangan yang berhenti kerja menurun secara mendadak semasa kajian.
Di samping itu, penyelidik membuat kesimpulan bahawa keseluruhan kesihatan dan kesejahteraan pekerja telah bertambah baik.
Peningkatan "ketara" diperhatikan dalam kesihatan fizikal dan mental, masa yang dihabiskan untuk bersenam, dan keseluruhan kehidupan dan kepuasan kerja.
Kadar tekanan dan keletihan semuanya menurun, manakala masalah tidur berkurangan, menurut kenyataan itu.


Kerajaan bakal wajibkan pasang sistem ABS libat motorsikal baru 150cc ke atas

Satu kajian terperinci bagi mewajibkan pemasangan sistem brek antikunci atau anti-lock braking system (ABS) kepada semua motorsikal baru akan dijalankan dalam masa terdekat.Menteri Pengangkutan Wee Ka Siong berkata pemasangan sistem itu akan melibatkan semua motorsikal baru berkapasiti enjin 150cc dan ke atas. Jelasnya, kajian oleh Institut Penyelidikan Keselamatan Jalan Raya Malaysia (Miros) itu dijangka selesai dalam enam bulan, manakala pelaksanaan mewajibkan pemasangan sistem ABS dijadualkan dalam tempoh dua tahun dari tarikh tamat kajian tersebut.“Tempoh yang sama juga akan digunakan untuk meminda peraturan sedia ada bagi tujuan mewajibkan pemasangan ABS ini.“Tapi saya tegaskan ia bukan dibuat secara mendadak atau tergesa-gesa. Tidaklah umum hari ini, esok terus dilaksanakan. Kita beri enam bulan untuk Miros buat kajian, bincang dengan wakil pengguna, pemegang taruh serta pihak industri pembuat motorsikal,” katanya.Beliau berkata demikian pada sidang media selepas menghadiri majlis sambutan ulang tahun ke-10 Miros di Makmal Pelanggaran Miros PC3, Ayer Molek hari ini. Turut hadir Pengerusi Lembaga Pengarah Miros Wong Shaw Voon, Ketua Pengarah Miros Khairil Anwar Abu Kassim dan Exco Kerja Raya, Pengangkutan, Kemudahan Awam, Insfrastruktur dan Pengurusan Banjir Melaka Rahmad Mariman.Katanya pelaksanaan mewajibkan sistem ABS itu akan dilakukan secara berfasa dan sekiranya berkesan, ia akan diteruskan kepada motorsikal berkapasiti enjin rendah daripada 150cc. Wee berkata langkah itu mampu mengurangkan kemalangan dan kematian membabitkan pengguna motorsikal sehingga 30%.Menurut Wee, faktor utama kemalangan motorsikal di negara ini adalah terbabas sendiri atau gagal mengelak ketika menunggang, antaranya disebabkan oleh sistem brek yang tidak efektif.“Justeru, sistem ABS yang mengguna pakai teknologi antigelincir (antiskid) ini akan membantu untuk menghalang motorsikal daripada tergelincir, terbabas dan gagal mengelak ketika menunggang, sekali gus menambah baik tahap keselamatan motorsikal di Malaysia,” katanya.


Sambutan baik lantikan TKM Cina tidak bermaksud sokongan bertukar kepada SUPP, kata penganalisis

Walaupun sokongan masyarakat Cina terhadap DAP dilihat beralih arah semasa Pilihan Raya Negeri (PRN) Sarawak baru-baru ini, masih sukar untuk menentukan sama ada undi yang diterima Parti Rakyat Bersatu Sarawak (SUPP) dan Gabungan Parti Sarawak (GPS) akan kekal diberikan kepada mereka pada pilihan raya umum (PRU) akan datang, kata penganalisis. Pemerhati politik Sarawak, James Chin berkata masyarakat Cina di Sarawak gembira dengan pelantikan presiden SUPP Dr Sim Kui Hian sebagai salah seorang dari tiga timbalan ketua menteri dalam Kabinet baru negeri itu.Menurut Chin, walaupun pelantikan itu mungkin dilihat hanya sekadar simbolik, orang Cina berharap Sim akan dapat membantu memulihkan ekonomi selepas pandemik Covid-19.Beliau juga turut bercakap mengenai harapan masyarakat Cina yang mahu Sim membawa penambahbaikan dalam bidang lain.“Orang Cina di Sibu, khususnya, mengharapkan beliau dapat menangani isu banjir yang lama berlarutan,” katanya kepada MalaysiaNow.Bagaimanapun, Chin berkata penelitian terhadap corak pengundian dalam PRN menunjukkan masyarakat Cina tidak kembali menyokong SUPP walaupun jelas menolak DAP.“Kehadiran pengundi kurang dari 50%,” katanya.Chin turut mengakui masyarakat Cina “sangat kecewa” dengan DAP, namun penganalisis dari Universiti Tasmania itu berkata untuk mengalihkan sokongan kepada SUPP yang dikritik lemah dalam politik sejak PRN 2006 itu akan mengambil masa.“Masyarakat Cina di Sarawak tahu tanpa suara pembangkang dalam Dewan Undangan Negeri (DUN), SUPP akan leka dan angkuh,” katanya.“Kerana itulah mereka menyokong DAP, sebagai satu bentuk semak dan imbang. Tetapi pada masa yang sama, mereka juga masih kecewa dengan DAP. Jadi mereka lebih suka untuk tidak keluar mengundi. Tiada pengundi yang keluar bermakna tiada undi untuk DAP.”Sim adalah salah seorang daripada segelintir pemimpin berketurunan Cina yang berkhidmat sebagai timbalan ketua menteri dalam kerajaan Sarawak.Antara pemimpin masyarakat Cina yang pernah menyandang jawatan itu termasuk James Wong Kim Min yang berkhidmat dari 1963 hingga 1966, Stephen Yong (1970–1974), Sim Kheng Hong (1974-1991), Wong Soon Kai (1991-1996) dan Dr George Chan (1996-2011).Pelantikan Sim sebagai timbalan ketua menteri adalah susulan kemenangan SUPP di 13 kerusi semasa PRN Sarawak pada 18 Disember lalu, jumlah kemenangan itu hampir dua kali ganda jumlah kerusi yang dimenangi pada PRN 2016.SUPP turut mengekalkan tujuh kerusi – Batu Kawah, Batu Kitang, Simanggang, Repok, Meradong, Piasau dan Senadin.Parti itu turut berjaya merampas semula enam kerusi lain termasuk Opar, Kota Sentosa, Bukit Assek, Pelawan, Tanjong Batu dan Pujut.Manakala DAP hanya memenangi dua dari 22 kerusi yang ditandinginya.Susulan kekalahan teruk tersebut, Pengerusi DAP Sarawak Chong Chieng Jen mengakui parti itu kehilangan sokongan kerana gagal memenuhi harapan para pengundi.Kebanyakan kawasan majoriti Cina mencatatkan kadar keluar mengundi yang rendah sekitar 30% dan 40%.Di Padungan dan Pending, dua kerusi yang dimenangi DAP, peratusan keluar mengundi masing-masing sebanyak 44% dan 43%.Seorang tokoh masyarakat Cina, Richard Wee berkata masyarakat Cina gembira dengan pelantikan Sim sebagai timbalan ketua menteri.Bercakap kepada MalaysiaNow, beliau berkata perubahan akan berlaku dalam SUPP ketika pergelutan politik di peringkat persekutuan.Beliau juga berkata kegagalan DAP Sarawak menunaikan janji menyebabkan peralihan sokongan sehingga menyebabkan parti itu menerima tamparan hebat pada PRN baru-baru ini.Chin berkata masih terlalu awal untuk mengetahui sama ada peratusan keluar mengundi yang rendah dalam kalangan masyarakat Cina akan berterusan pada PRU akan datang.Menurutnya, DAP akan memerlukan masa bagi mendapatkan semula keyakinan pengundinya.Berdasarkan trend pengundian ketika ini, Chin berkata, DAP mungkin hanya mampu memenangi satu atau dua kerusi Parlimen yang mempunyai majoriti pengundi Cina jika PRU diadakan tahun ini.“Orang Cina masih kecewa dengan DAP,” katanya.“Ini juga bergantung bila PRU15 diadakan. Jika ia diadakan tahun ini, pengundi Cina tidak akan kembali menyokong DAP.”


Bukan senang ambil hati golongan belia pada PRU15, kata MIC

Timbalan Presiden MIC M Saravanan mengakui bukan senang untuk mengambil hati golongan belia dengan menggunakan "tiket" politik dalam mendepani Pilihan Raya Umum ke-15 (PRU15) ini.
Beliau berkata belia kini khususnya yang berumur 18 tahun ke atas amat matang dan mampu membezakan baik buruk sesuatu perkara, termasuk dalam memilih calon berkaliber untuk memenangi PRU15.
"Golongan belia boleh menilai yang mana betul dan salah, malah mereka boleh melihat sendiri apa yang berlaku pada PRU14 dan saya percaya mereka akan mengambil keputusan terbaik (untuk mengundi) dan membantu untuk menstabilkan kerajaan," katanya.
Beliau berkata demikian ketika menjadi tetamu jemputan dalam program Ruang Bicara terbitan Bernama TV yang membincangkan tajuk "Pesta Cahaya Dalam Pilihan Raya" semalam.
Ditanya mengenai cabaran yang bakal dihadapi ketika gelombang PRU15, Saravanan yang juga menteri sumber manusia dan ahli Parlimen Tapah berkata media sosial merupakan antara rintangan terbesar yang perlu ditempuhi memandangkan pengaruh alam maya amat ketara ketika ini.
“Ketika PRU14, pengaruh media sosial lebih kepada mesej tular melalui WhatsApp, dan buat masa ini kita lihat ia lebih kepada TikTok. (Biarpun) media sosial menjadi cabaran utama masa PRU15, (namun) ia juga antara medium yang memainkan peranan penting kelak,” katanya.
Suruhanjaya Pilihan Raya menetapkan PRU akan diadakan pada 19 November dengan hari penamaan calon ditetapkan pada 5 November,  manakala pengundian awal pada 15 November.
Sementara itu Saravanan berkata kerajaan terpaksa membubarkan Parlimen dan mendepani PRU15 kerana tiada kestabilan politik.
"Walaupun kerajaan telah mengambil pelbagai inisiatif dalam usaha memulihkan ekonomi pasca Covid-19, namun kekangan yang kita lihat adalah tiada kestabilan politik.
"Kerana tiada kestabilan politik, ia secara langsung mewujudkan ketidakselesaan dalam kalangan pelabur. Cuma, rakyat kena bantu kami untuk kekalkan kestabilan politik. Jangan sesekali kita ulang sejarah dalam satu penggal kita tukar (perdana menteri) beberapa kali," katanya.


KP kesihatan beri taklimat dalam mesyuarat majlis pemulihan negara Dr Mahathir

Majlis pemulihan Covid-19 yang diusahakan Pejuang hari ini mengadakan mesyuarat bagi kali pertama dengan menjemput Ketua Pengarah Kesihatan Dr Noor Hisham Abdullah untuk mendengar pandangan ahli-ahlinya.Pengerusi Pejuang Dr Mahathir Mohamad berkata ahli-ahli majlis tersebut mendengar taklimat yang dibentangkan oleh Noor Hisham sambil menambah mereka dapat menyerahkan cadangan dan syor melalui beliau kepada kerajaan dalam menghadapi pandemik.“Kita boleh hantar kepada beberapa tokoh dalam kerajaan, mungkin juga kepada perdana menteri, menteri kesihatan, dan menteri-menteri lain yang terlibat,” katanya pada sidang media hari ini.Bekas perdana menteri itu berkata waluapun majlis tersebut tidak diiktiraf secara rasmi, beliau percaya kerajaan mengikut beberapa cadangan yang beliau berikan sebelum ini, termasuk menubuhkan Majlis Pemulihan Negara.“Beberapa idea yang kami berikan diambil oleh kerajaan,” katanya dengan memberi contoh langkah kerajaan untuk memulakan unit vaksinasi bergerak di kampung-kampung.“Mungkin ia kebetulan, tetapi kerajaan sudah memulakan unit vaksinasi bergerak.”Beliau berkata majlis tersebut sudah bersedia untuk memberikan cadangan-cadangan lain yang mungkin boleh dilaksanakan kerajaan, termasuk menghantar bantuan kepada mereka yang berada dalam kawasan “lockdown”, dan rawatan kepada pesakit-pesakit Covid-18 yang memiliki simptom ringan.“Saya harap kita boleh beritahu kepada kerajaan. Sama ada mereka terima atau tidak, ia bukan masalah kami.”


Satu terpaksa di’pkp’kan, satu memaksa didaruratkan

Jika terdapat 4,000 angka jangkitan Covid-19 hari ini, ini bermakna 200,000 lagi kontak rapat yang mungkin dijangkiti virus jika purata seseorang yang positif mempunyai kontak rapat dengan 50 orang dalam tempoh 10 hari yang lepas sebelum disahkan positif.Sekadar untuk tafsiran matematik, anggaplah 2% daripada kontak rapat itu juga positif, maka kes jangkitan positif Covid-19 akan terus berada di paras 4,000.Perintah Kawalan Pergerakan (PKP) 2.0 dilaksanakan dengan satu tujuan yang jelas, mengurangkan kontak rapat kepada seseorang sebanyak mungkin.Jika di dalam 10 hari PKP, purata kontak rapat seseorang hanyalah dalam lingkungan lima hingga 10 orang, potensi Covid-19 merebak akan jatuh dengan drastiknya.Katakan jika masih terdapat 4,000 angka jangkitan, potensi Covid-19 merebak berkurang kepada 20,000 kontak rapat berbanding 200,000 kontak rapat pada keadaan biasa.Dan jika kita menggunakan tafsiran matematik yang sama iaitu 2%, maka jumlah jangkitan positif Covid-19 hanyalah sekadar 400.Jika seseorang tidak dapat mengurangkan kontak rapat semasa PKP ini, maka segala-galanya akan gagal.Ini kerana jika dia dijangkiti Covid-19, maka lebih ramai lagi kontak rapatnya yang akan terjangkit.Nampak tak betapa pentingnya PKP 2.0 ini?Jadi bagi mereka yang masih beria-ia ingin membeli-belah, bersukan dan keluar dari rumah tanpa sebab, ingatlah sikap kita semua adalah punca utama Covid-19 dapat merebak dengan sewenang-wenangnya.Selain ahli-ahli politik negara kita yang tidak mempedulikan masalah rakyat.Di sidang Dewan Rakyat terdahulu, ketika angka Covid-19 berlegar sekitar tiga angka ke empat angka, ahli-ahli Parlimen kita tidak menyibuk pasal Covid-19, malah jarang juga kedengaran wabak ini menjadi topik utama perbahasan.Apa yang diutamakan ialah sama ada seseorang itu ada angka yang mencukupi untuk menjadi perdana menteri atau menumbangkan kerajaan sedia ada.Sidang media demi sidang media diadakan sewenang-wenangnya dengan khabar angin mempunyai sokongan “kukuh dan menyakinkan” sehinggakan menimbulkan ketidakstabilan politik yang menggusarkan para pelabur.Siapa mahu berurusan dengan syarikat yang penuh khabar angin pasukan pengurusannya mungkin akan ditukar bila-bila masa?Begitulah juga perasaannya bagi pelabur-pelabur luar negara.Sepatutnya selepas Belanjawan 2021 diluluskan, drama politik negara sepatutnya reda.Tetapi tidak.Ketika wabak Covid-19 mengganas dan fenomena banjir dahsyat yang melanda negara, ahli-ahli politik bukannya sibuk membantu rakyat atau cuba bekerjasama mengutamakan rakyat.Yang diutarakan ialah desakan mengadakan Pilihan Raya Umum ke-15 dan juga permainan membeli “katak politik” untuk menjatuhkan kerajaan di waktu getir ini.Apakah rakyat masih boleh menaruh harapan pada 222 ahli Parlimen untuk bekerjasama demi menjaga rakyat?Sesama sendiri, hatta di dalam kerajaan bahkan sesama pembangkang pun mereka gaduh, apakah yang boleh diharap lagi?Ini bukan demokrasi, ini “gilakrasi”.Percayalah jika Parlimen dibolehkan bersidang sekarang, agenda pertama yang mereka debatkan ialah kuasa, undi tidak percaya dan surat akuan berkanun.Cerita Covid-19 hanyalah sampingan bagi mereka.Apakah ada pilihan yang lain bagi Agong demi menjaga rakyat?Risiko terlalu tinggi untuk membiarkan nasib rakyat ditentukan 222 ahli Parlimen hari ini di tengah-tengah krisis seperti ini.Nampak tak mengapa darurat ini penting?Para ahli Parlimen, tangguhkan pergaduhan sehingga selepas darurat.Selepas itu, biar rakyat yang tentukan nasib kalian apabila wabak Covid-19 reda dan membolehkan PRU15 diadakan.Maaflah nak kata – Covid-19 dan orang politik, malangnya menjadi setaraf bahayanya hari ini sehingga atau terpaksa dipkpkan dan satu lagi memaksa didaruratkan.


PM beri bayangan orang ramai boleh rentas negeri beberapa minggu lagi

Perdana Menteri Ismail Sabri Yaakob membayangkan kebenaran untuk rentas negeri akan dapat diberikan “dalam beberapa minggu lagi”.Beliau berkata ini kerana sehingga Rabu lepas (22 September) 81% populasi dewasa dalam negara telah melengkapkan suntikan vaksin Covid-19 dan dalam beberapa minggu sahaja lagi, ia boleh mencapai kadar 90% untuk mendapatkan kelonggaran rentas negeri itu.“Insyallah, sabar. Tunggu beberapa minggu lagi saya percaya 90% dapat dicapai dan kelonggaran diberi untuk rentas negeri,” kata Ismail Sabri yang menyifatkan pengumuman mengenai kebenaran rentas negeri itu sebagai sesuatu yang paling dinanti-nantikan rakyat Malaysia.“Kalau Rabu lepas sudah capai 81%, maknanya sudah tidak lama lagi nak (boleh) rentas negeri. Jadi bolehlah balik ke kampung berjumpa ibu bapa. Saya difahamkan ada yang sudah setahun tidak berpeluang berjumpa ibu bapa,” katanya ketika berucap melancarkan Inisiatif Kediaman Rumah Keluarga Malaysia yang dikenali sebagai Rumah Ikram Keluarga Malaysia semalam.Rabu lepas perdana menteri dilaporkan berkata Mesyuarat Jawatankuasa Khas Pengurusan Pandemik yang dipengerusikannya memutuskan rakyat dibenarkan merentas negeri apabila negara mencapai 90% kadar vaksinasi dewasa berdasarkan data dan analisis yang dibuat kementerian kesihatan (KKM).


Situasi banjir di Sabah, Pahang dan Melaka bertambah baik

Keadaan banjir di Sabah, Pahang dan Melaka bertambah baik dengan jumlah mangsa di pusat pemindahan sementara (PPS) semakin berkurangan pagi ini, daerah Segamat di Johor mencatatkan peningkatan mangsa manakala Negeri Sembilan tidak berubah.Di Sabah, 55 orang daripada 15 keluarga masih berada di tiga PPS di Telupid dan Paitan pagi ini berbanding 202 orang daripada 50 keluarga malam tadi.Jawatankuasa Pengurusan Bencana Negeri memaklumkan dua PPS di Telupid iaitu Masjid Kampung Gana Jati menempatkan 15 orang dari enam keluarga dan Dewan Kampung Maau menempatkan 20 orang daripada lima keluarga manakala PPS Sekolah Menengah Kebangsaan (SMK) Pamol di Paitan menempatkan 20 orang dari empat keluarga.Di Pahang, Sekretariat Jawatankuasa Pengurusan Bencana Negeri memaklumkan setakat 8 pagi, 782 orang masih berada di 22 PPS berbanding 933 orang di 27 PPS malam tadi melibatkan daerah Temerloh, Pekan, Maran, Bera dan Rompin.Beberapa jalan masih ditutup antaranya Jalan Triang 1 dan Felda Triang 1 di Bera, Jalan Ibam-Kampung Aur (Rompin), Jalan Teluk Ganchong Lepar (Pekan) dan Jalan Serengkam (Maran).Laman sesawang publicinfobanjir.water.gov.my melaporkan paras air Sungai Bera dan Sungai Serting di Bera serta Sungai Pahang di Kuala Sungai Chini, Pekan kekal melebihi paras bahaya sejak Rabu.Di Melaka, menurut InfoBencana Jabatan Kebajikan Masyarakat (JKM), setakat 8 pagi, jumlah mangsa menurun sedikit dengan 406 orang berada di satu PPS di Alor Gajah dan tiga PPS di Jasin berbanding 408 orang malam tadi.Di Negeri Sembilan, berdasarkan laporan aplikasi InfoBencana JKM, mangsa banjir setakat 8 pagi kekal 69 orang dari 17 keluarga di tiga PPS.Sementara itu, di Johor, Pengerusi Jawatankuasa Kesihatan dan Alam Sekitar negeri R.Vidyananthan berkata jumlah mangsa banjir meningkat sedikit kepada 4,496 orang setakat 8 pagi ini berbanding 4,065 orang malam tadi.“Segamat masih mencatatkan jumlah mangsa tertinggi iaitu 2,479 orang, Muar (1,058), Tangkak (905) dan Batu Pahat (54). Sebanyak 62 PPS masih beroperasi di empat daerah itu melibatkan keseluruhan 1,242 keluarga,” katanya dalam kenyataan.Vidyananthan berkata Sungai Muar di Buloh Kasap dan Sungai Gemas di Muara Sungai Gemas, Segamat serta Sungai Muar di Panchor dan Sungai Muar di Bukit Kepong, Muar masih berada pada paras bahaya dengan trend penurunan.Beliau berkata Sungai Muar di Kampung Olak Sepam, Muar juga berada paras bahaya namun dengan trend tidak berubah.


WHO pantau varian ‘Mu’ dari Colombia

Pertubuhan Kesihatan Sedunia (WHO) berkata pihaknya sedang memantau varian virus baru dikenali sebagai “Mu” yang ditemui kali pertama di Colombia pada Januari lalu.Varian Mu secara saintifik dikenali sebagai B.1.621, ia diklasifikasi sebagai varian yang perlu diberi perhatian (VOI), kata badan kesihatan global itu dalam buletin mingguannya.WHO juga berkata varian tersebut memiliki beberapa mutasi yang menunjukkan risiko kebal vaksin dan menegaskan kajian lanjut diperlukan untuk memahaminya.“Varian Mu memiliki putaran beberapa mutasi yang menunjukkan potensi pelepasan imun tubuh,” kata buletin tersebut.Wujud kebimbangan besar berhubung kemunculan mutasi virus baru ketika kadar jangkitan kembali meningkat di seluruh dunia.Setakat ini, varian Delta mendahului dalam kes-kes jangkitan baru terutama terhadap individu yang tidak menerima vaksin dan wilayah-wilayah yang melonggarkan sekatan pergerakan.Kesemua virus termasuk SARS-CoV-2 yang menjadi pencetus Covid-19, bermutasi dan hampir kesemua mutasi itu hanya memberi kesan kecil atau langsung tidak memberi kesan kepada sifat virus tersebut.Namun beberapa mutasi virus tertentu boleh memberikan kesan terhadap sifat virus sekali gus menyebabkan ia lebih mudah tular dan menjangkiti individu, mempengaruhi kadar ketenatan jangkitan, dan kekebalannya dalam berdepan vaksin, ubat dan langkah-langkah penyembuhan.Ketika ini, WHO telah mengenal pasti empat varian yang membimbangkan (VOC) termasuk Alpha yang dikesan di 193 negara, dan varian Delta yang dilaporkan wujud di 170 negara.Lima lagi varian, termasuk Mu sedang dipantau badan itu.Selepas kali pertama dikesan di Colombia, penularan varian Mu telah dilaporkan di beberapa negara Amerika Selatan dan Eropah.WHO berkata kelaziman penularan virus itu di peringkat global sudah menurun di bawah 0.1% dalam jujukan kes yang dibuat.Bagaimanapun, di Colombia, ia menunjukkan kelaziman yang tinggi sebanyak 39%.


Kerajaan kaji semula bantuan kewangan bulanan JKM

Kementerian Pembangunan Wanita, Keluarga dan Masyarakat, memperkenalkan pengecualian kajian semula bantuan kewangan bulanan kerajaan persekutuan oleh Jabatan Kebajikan Masyarakat (JKM) kepada penerima sedia ada di seluruh negara termasuk Sabah dan Sarawak berikutan penularan pandemik Covid-19 di Malaysia.Menterinya Rina Harun berkata pelanjutan bantuan JKM berkenaan juga dibuat secara automatik bagi kes-kes boleh ditamatkan berdasarkan maklumat sahih.Beliau berkata kementerian juga komited meneliti dan mengurangkan proses birokrasi dengan memendekkan tempoh kelulusan permohonan bantuan supaya penerima dapat menikmati faedahnya secepat mungkin.Sehubungan itu kata Rina kementerian juga sentiasa berusaha menambah baik sistem penyampaian perkhidmatan kepada kumpulan sasar.“Kementerian melalui JKM juga menggalakkan semua permohonan baru untuk mendapatkan bantuan dibuat secara online atau atas talian bagi mengurangkan karenah birokrasi selain mempromosikannya menerusi platform media masa dan laman sosial.“Langkah proaktif berkenaan diharap dapat membantu golongan memerlukan supaya tidak berlaku keciciran dan setiap permohonan bantuan akan dilakukan siasatan terperinci biarpun JKM sudah mempunyai data lengkap mengenainya,” katanya dalam ucapan penggulungan perbahasan Belanjawan 2021 di Dewan Rakyat, hari ini.Beliau berkata semua bantuan kebajikan yang disampaikan kerajaan menerusi JKM adalah untuk kesejahteraan rakyat semua.Sehubungan itu, menurut Rina JKM sentiasa turun padang untuk mengenal pasti dan berjumpa dengan rakyat di peringkat akar umbi yang memerlukan bantuan kebajikan.


Perlis benarkan solat tarawih di masjid, surau sepanjang Ramadan

Majlis Agama Islam dan Adat Istiadat Melayu Perlis (MAIPs) membenarkan aktiviti mengimarahkan masjid dan surau termasuk mengadakan solat tarawih di seluruh negeri sepanjang Ramadan ini.Raja Muda Perlis Syed Faizuddin Jamalullail berkata pelaksanaan semua aktiviti tersebut yang berkuat kuasa 1 Ramadan di masjid dan surau yang berdaftar di Perlis itu perlu dilakukan mengikut prosedur operasi standard (SOP) kesihatan dan keselamatan yang telah ditetapkan.“Bagi mengelakkan berlaku limpahan kehadiran jemaah, solat tarawih boleh dilakukan dalam dua sesi,” titah baginda dalam satu kenyataan yang dikeluarkan MAIPs hari ini.Faizuddin yang juga Yang di-Pertua MAIPs berkata sesi pertama dilakukan pada 9.00 malam sehingga 10.30 malam, manakala sesi kedua mulai 10.30 malam sehingga 12.00 tengah malam.Beliau juga turut berkata masjid dan surau tidak dibenarkan menjemput imam dari luar Perlis kecuali telah  mendapat kebenaran khas daripada Jabatan Hal Ehwal Agama Islam Perlis (JAIPs).Baginda bertitah, warga asing juga dibenarkan solat tarawih kecuali individu dalam siasatan (PUI) dan individu yang dijangkiti penyakit berjangkit (PUS).“Aktiviti pengimarahan masjid lain yang dibenarkan adalah seperti solat sunat witir, tazkirah, tadarus, iftar, gotong-royong, qiyamullail, pengagihan sumbangan dan lain-lain selagi ia mematuhi SOP dan penjarakan fizikal satu meter,” katanya.Menurut Faizuddin aktiviti di masjid hendaklah ditamatkan sebelum 12.30 tengah malam bagi melakukan proses pembersihan dan nyah kuman.“Masjid akan dibuka semula pada 4.00 pagi, namun pada 10 hari terakhir Ramadan masjid akan dibuka pada 3.00 pagi,” katanya.Selain itu, beliau turut berkata hanya jemaah yang berdaftar dengan jawatakuasa kariah masjid, dibenarkan beriktikaf pada 10 hari terakhir Ramadan dengan syarat melakukan penjarakan fizikal lima meter.


Bodohnya Najib, kata Dr Mahathir berhubung hutang 1MDB

Pengerusi Pejuang Dr Mahathir Mohamad menyelar kenyataan Najib Razak dalam Dewan Rakyat semalam mengenai hutang 1MDB yang dikatakan tidak menggunakan wang rakyat. Katanya, Najib yang sudah dijatuhi hukuman bersalah berhubung kes SRC International sudah tidak mempunyai rasa malu apabila membuat kenyataan tersebut. “Dia kata hutang tak perlu dibayar, bodohnya. Adakah hutang tak perlu bayar? Tapi Najib begitulah,” katanya ketika berucap semasa berkempen di Felda Ayer Hitam di Machap, Johor hari ini. Kenyataan Mahathir itu menyusul selepas Menteri Kewangan, Tengku Zafrul Aziz yang menafikan kenyataan Najib hari ini.Menurut Zafrul, Malaysia sudah mula membayar faedah daripada hutang 1MDB.Zafrul memaklumkan nilai hutang 1MDB adalah sebanyak RM38.8 bilion merangkaumi RM32.3 hutang prinsipal dan faedah sebanyak RM6.5 bilion. Najib semalam mendakwa satu sen duit rakyat pun tidak digunakan untuk membayar hutang 1MDB. Walaupun sudah dijatuhkan bersalah dalam kes SRC International, ahli Parlimen Pekan itu masih menjadi tumpuan kempen Mahathir untuk Pilihan Raya Negeri (PRN) Johor kali ini. Sebelum ini, Mahathir meminta rakyat Johor menolak Najib dan Barisan Nasional (BN) dalam surat terbukanya kepada pengundi di negeri selatan tanah air itu. Pengerusi Pejuang itu menegaskan kejayaan menukar kerajaan negeri Johor mampu menjadi batu loncatan untuk menukar kerajaan persekutuan pada pilihan raya umum akan datang.Mahathir berkata, kerajaan membelanjakan banyak wang untuk membayar hutang 1MDB dan faedah dari hutang tersebut.“Dan ini sebabkan negara kekurangan wang untuk bangunkan negara, berikan khidmat pada rakyat Malaysia. “Sebab itu orang gelak sahaja terhadap dakwaan dia,” katanya.Mahathir berkata, Najib merupakan seorang manusia yang “luar biasa”.“Dia curi duit depan kita lepas itu dia kata dia tak curi,” katanya.


Kes harian menurun ke paras 26,500 jangkitan, 95 lagi korban

26,534 kes baru Covid-19 direkodkan hari ini menjadikan jumlah keseluruhan sebanyak 3,872,135 kes.Sebanyak 31,234 pesakit turut dilaporkan sembuh, menjadikan jumlah keseluruhan kes sembuh sebanyak 3,533,994.Ketika ini 304,147 kes aktif direkodkan, dengan 293,435 atau 96.5% daripadanya sedang menjalani kuarantin kendiri.Dalam pada itu, 2,123  (0.7%) kes kini berada di pusat kuarantin sementara 8,213 (2.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 376 kes dan 222 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.1% dengan kes Covid-19 merangkumi 42.9% daripadanya.95 korban akibat wabak itu turut dilaporkan, termasuk 23 kes kematian sebelum tiba ke hospital.Ketika ini, kes keseluruhan kematian adalah sebanyak 33,994 orang.


SPRM tahan 16 pengarah syarikat disyaki seleweng puluhan juta geran kerajaan

Suruhanjaya Pencegahan Rasuah Malaysia (SPRM) menahan 16 pengarah syarikat disyaki terlibat penyelewengan geran peruntukan dikeluarkan Unit Transformasi Masyarakat India Malaysia (Mitra), agensi di bawah sebuah kementerian, tengah malam tadi.Sumber SPRM berkata kesemua suspek ditahan dalam satu operasi besar-besaran di sekitar Lembah Klang bermula semalam. Sumber itu menyebut dianggarkan puluhan juta dilesapkan oleh kumpulan ini yang pada asalnya memohon geran peruntukan Mitra bagi melaksanakan program-program sosioekonomi masyarakat India di Malaysia.Menurut sumber, kes ini akan merangkumi semua bentuk permohonan dan perbelanjaan peruntukan geran yang telah disalurkan oleh Mitra bermula 2018 hingga kini. “Kita menganggarkan hampir 60% daripada peruntukan geran yang diterima oleh syarikat, orang perseorangan dan yayasan bagi tujuan pelaksanaan program pembangunan sosioekonomi tidak sampai kepada kumpulan sasaran yang sepatutnya.“Peruntukan ini dipohon dari Mitra dan kemudian diselewengkan untuk kepentingan individu tertentu,” kata sumber itu.Sumber menjelaskan tiada program dibuat serta tiada pernyataan perbelanjaan dapat dikemukakan oleh pihak berkuasa.“Mitra telah distruktur semula pada 2018 semasa pentadbiran kerajaan Pakatan Harapan (PH) dan diletakkan di bawah Jabatan Perdana Menteri. “Namun pada April 2020 hingga kini, Mitra diletakkan di bawah kementerian perpaduan negara dan dianggarkan Mitra memperoleh bajet RM100 juta setahun,” katanya.Sumber berkata kesemua suspek berumur lingkungan 24 hingga 68 tahun itu akan dihadapkan Ke Mahkamah Majistret Putrajaya hari ini bagi proses reman di bawah Seksyen 117 Kanun Acara Jenayah.Sementara itu, Ketua Pesuruhjaya SPRM Azam Baki ketika dihubungi mengesahkan kesemua penahanan berkenaan.“Siasatan dibuat di bawah Seksyen 16 (a) dan Seksyen 18 Akta SPRM 2009,” katanya.


Anwar umum cukup sokongan majoriti, ‘kerajaan Muhyiddin tumbang’

Presiden PKR Anwar Ibrahim hari mengumumkan mempunyai “sokongan kukuh” untuk menumbangkan kerajaan Perikatan Nasional (PN) pimpinan Muhyiddin Yassin.Beliau bagaimanapun tidak memberitahu berapa jumlah “sokongan kukuh” daripada ahli-ahli Parlimen yang dimaksudkan.“Kerajaan Muhyiddin Yassin tumbang,” kata ahli Parlimen Port Dickson itu pada sidang media di Kuala Lumpur hari ini.“Bukan, empat, lima atau enam (kerusi) tetapi majoriti,” katanya dan menambah ahli Parlimen yang menyokongnya terdiri daripada pelbagai parti.Anwar juga memberi jaminan beliau mempunyai dokumen yang “tidak boleh diragui” bagi membuktikan cukup majoriti bagi menubuhkan kerajaan baru.Apabila diasak untuk maklumat lanjut, Anwar berkata, butiran akan hanya diberikan selepas dia mengadap Yang di-Pertuan Agong yang sekarang berada di Institut Jantung Negara (IJN) di Kuala Lumpur.Beberapa pemimpin Umno kelihatan tidak tahu menahu dengan langkah terbaru Anwar ini.Timbalan Presiden Umno Mohamad Hasan apabila dihubungi MalaysiaNow berkata: “Wallahu a’lam”, perkataan dalam bahasa Arab yang bermaksud “Allah lebih mengetahui”.Sementara Menteri Sains, Teknologi dan Inovasi Khairy Jamaluddin Abu Bakar sebagai reaksinya terhadap pengumuman Anwar menulis di Twitter: “Baru selesai mesyuarat Jemaah Menteri. Tidak ada apa-apa yang tumbang atau jatuh.”Reaksi Khairy selepas pengumuman Anwar.Ini bukanlah kali pertama Anwar membuat dakwaan sedemikian, pada 2008, presiden PKR itu pernah mengumumkan mempunyai cukup sokongan untuk menumbangkan kerajaan Barisan Nasional (BN) pimpinan Abdullah Badawi.Bagaimanapun, BN terus berkuasa dan Najib Razak menggantikan Abdullah sebagai perdana menteri pada 2009.


2 maut, 23 cedera siklon Biparjoy badai Gujarat, India

Dua terbunuh dan 23 yang lain cedera apabila ribut siklon Biparjoy membadai Gujarat di barat India, kata pegawai pada Jumaat.
Siklon yang mendarat pada petang Khamis dengan kelajuan angin antara 125 kilometer sejam (kmsj) dan 140 kmsj itu, meragut nyawa dua petani di daerah Bhavnagar dan mencederakan berpuluh-puluh yang lain, lapor Xinhua.
Bekalan elektrik di sekitar 1,000 kampung terganggu dan perkhidmatan kereta api turut terjejas, menurut laporan media.
Lebih 1.9 juta orang di lapan daerah terjejas akibat taufan itu dan penilaian penuh kerosakan masih belum dijalankan, kata pegawai.
Menurut kerajaan tempatan berkata kira-kira 94,000 penduduk di kawasan pantai dan rendah telah dipindahkan ke lokasi lebih selamat.
Menurut Jabatan Meteorologi India, ribut taufan itu berkemungkinan menjadi semakin lemah apabila mendarat di Saurashtra dan Kutch sekitar petang Jumaat.


Pulau Pinang bimbang kadar vaksinasi kanak-kanak rendah

Kerajaan Pulau Pinang bimbang ekoran kadar vaksinasi perlahan dalam Program Imunisasi Kebangsaan Covid-19 bagi kanak-kanak (PICKids) di negeri itu di mana setakat 8 Mei, ia hanya merekodkan 49.5% liputan vaksinasi dos pertama populasi kanak-kanak berusia lima hingga 11 tahun sementara hanya 37.7% golongan itu lengkap divaksinasi.Dalam sebuah kenyataan, Ketua Menteri Chow Kon Yeow menggesa ibu bapa supaya membawa anak-anak mereka untuk mendapatkan suntikan vaksin Covid-19 dengan segera.Beliau berkata statistik itu dibentangkan Jabatan Kesihatan Pulau Pinang (JKNPP) melalui Jawatankuasa Keselamatan Khas Negeri Mengenai Pengurusan Covid-19 dalam mesyuarat hari ini.“JKNPP turut memaklumkan bahawa kanak-kanak yang dijangkiti Covid-19 berisiko menghidap sindrom keradangan multi sistem yang sangat berbahaya dan boleh mengakibatkan kematian,” katanya.Beliau berkata ibu bapa perlu membuat keputusan yang betul dengan membawa anak mendapatkan vaksin sebelum 15 Mei, tarikh akhir suntikan percuma PICKids yang ditetapkan kementerian kesihatan. Selepas tarikh itu, suntikan vaksinasi Covid-19 perlu dibayar.


Badan peguam sokong sekat PM campur tangan dalam pelantikan hakim

Badan Peguam Malaysia sekali lagi menggesa supaya Akta Suruhanjaya Pelantikan Kehakiman (JAC) 2009 dipinda dengan semakan ke atas peruntukan terhadap  perwakilan dalam pihak berkepentingan dilakukan oleh pengamal undang-undang dan peguam negara  serta individu terkemuka di bawah Seksyen 5 Akta JCA dipilih berpandukan satu set kriteria sesuai untuk rakyat Malaysia, demi kebaikan badan kehakiman dan negara ini.
Ia juga menegaskan bahawa kuasa perdana menteri dalam pemilihan kehakiman dan proses pelantikan di bawah Akta JAC dimansuhkan bagi memastikan kebebasan suruhanjaya itu menjalankan urusannya sendiri dan Jawatankuasa Pemilih Parlimen mengenai isu penting mungkin boleh melibatkan diri untuk memainkan peranan semak dan imbang. .
“Perubahan ini perlu bagi mendukung kebebasan badan kehakiman.
Amat penting, bagi kerajaan semasa yang bertegas untuk tadbir urus yang baik, meneruskannya dengan iltizam politik untuk melakukan pindaan diperlukan kepada Akta JAC dan Artikel 122B Perlembagaan Persekutuan bagi mewujudkan sebuah  badan kehakiman yang bebas untuk sebuah sistem demokrasi yang wajar dalam negara kita,” kata Presidennya Karen Cheah Yee Lynn dalam satu kenyataan hari ini.
Cheah berkata badan itu juga memuji  cadangan Yang di-Pertuan Besar Negeri Sembilan Tuanku Muhriz Tuanku Munawir pada Mesyuarat Majlis Raja-Raja ke-260 semalam di Istana Negara supaya lima daripada sembilan ahli JAC itu tidak dilantik oleh perdana menteri agar keanggotaannya lebih seimbang dan tidak membawa kepentingan mana-mana pihak.
Beliau berkata bahkan sejak 2018 Badan Peguam Malaysia telah menghantar kertas kerja lengkap kepada  Jawatankuasa Pembaharuan Institusi (IRC) yang ditubuhkan kerajaan sebelum ini untuk mencadangkan idea bagi mengukuhkan institusi demokrasi dalam negara ini, termasuk Akta JAC.
“Inisiatif ini mempunyai sejarahnya malah sebelum 2018 lagi, kerana Badan Peguam Malaysia prihatin berkaitan pelantikan hakim-hakim yang seharusnya bebas daripada pengaruh eksekutif dan tujuan dasar di belakang penubuhan JAC ialah untuk mengekalkan kebebasan antara badan perundangan, badan kehakiman dan eksekutif untuk memastikan ketelusan di semua peringkat.
Badan Peguam Malaysia secara berterusan mencadangkan supaya keseluruhan barisan keahlian JAC seharusnya memaparkan kepelbagaian serta inklusif dan mencerminkan demografi populasi umum dalam setiap aspek,” katanya.
Beliau berkata barisan keahlian JAC mencerminkan masyarakat Malaysia, ia akan meningkatkan keyakinan orang awam dan penerimaan keputusan yang dibuat badan kehakiman kerana hakim-hakim ini akan mewakili dan membuat keputusan  yang memberi kesan kepada kehidupan rakyat Malaysia.
Beliau seterusnya menekankan Badan Peguam Malaysia secara konsisten menggesa desentralisasi kuasa eksekutif dalam aspek penting proses pelantikan kehakiman.
“Satu contoh kuasa eksekutif dalam pelantikan itu seperti dalam Seksyen 5 Akta JAC yang menyatakan lima daripada sembailan ahli JAC - iaitu hakim Mahkamah Persekutuan dan empat individu terkemuka dilantik oleh perdana menteri.
Pelantikan individu terkemuka membuka kebarangkalian bekas anggota Eksekutif dan perkhidmatan awam, Ahli Parlimen dan ahli politik boleh duduk di dalam JAC dan Badan Peguam Malaysia menegaskan bahawa kebarangkalian itu seharusnya ditiadakan," katanya.
Cheah selanjutnya berkata sementara proses konsultasi (pelantikan kehakiman) dijalankan seperti termaktub di bawah Seksyen 5(f) Akta JAC, pandangan bertulis dan yang dinyatakankan atau bantahan Badan Peguam Malaysia mengenai kesesuaian calon tidak pernah diterjemahkan menjadi realiti.
“Oleh itu, gesaan supaya pembaharuan dilakukan dalam JAC adalah tepat pada waktunya,” katanya.


Perkeso terima 345 aduan kes tuntutan palsu PSU dibuat majikan

Sehingga 30 Oktober lalu, Pertubuhan Keselamatan Sosial (Perkeso) terima 345 aduan terhadap majikan yang didapati membuat tuntutan palsu RM19,986,200 di bawah Program Subsidi Upah (PSU) menerusi sistem rekod pekerjaan (SIP).Timbalan Menteri Sumber Manusia Awang Hashim berkata daripada 345 aduan, 155 kes membabitkan kes tuntutan palsu dan salah guna PSU dikenal pasti oleh Perkeso untuk tindakan menuntut kembali bayaran daripada majikan berkenaan.Katanya daripada jumlah itu 190 kes masih dalam proses siasatan dan Perkeso sedang mendapatkan maklumat lanjut daripada pengadu.“Jika majikan didapati melakukan tuntutan palsu atau salah laku syarikat, maka boleh dikenakan tindakan mengikut Seksyen 415 dan 471 Kanun Keseksaan.“Perkeso juga bekerjasama dengan Suruhanjaya Pencegahan Rasuah Malaysia (SPRM) dan beberapa kes masih dalam siasatan. Perkeso juga akan terus bekerjasama dengan SPRM bagi melengkapkan kertas siasatan ke atas majikan yang gagal mematuhi syarat ditetapkan,” katanya di Dewan Rakyat, hari ini.Mahfuz Omar (Amanah-Pokok Sena) meminta Menteri Sumber Manusia menyatakan berapa jumlah majikan yang dikenal pasti membuat tuntutan palsu bagi program subsidi upah dan berapa nilai dalam Ringgit Malaysia (RM).Menurut Awang sehingga 30 Oktober lalu Perkeso sudah menerima 331,950 permohonan majikan membabitkan 2.7 juta bagi mendapatkan bantuan daripada kerajaan menerusi program PSU.Katanya, sehingga kini kerajaan sudah membelanjakan RM11.9 bilion bagi membantu majikan terjejas akibat penularan Covid-19 bagi mengekalkan pekerjaan di bawah program PSU.“Dalam menangani masalah tuntutan palsu ini, Perkeso bekerjasama dengan bahagian perundangan KSM bagi mengenal pasti tindakan undang-undang sesuai yang boleh diambil ke atas majikan yang tidak mematuhi syarat ditetapkan seperti kenyataan media sebelum ini.“Kerajaan menerusi KSM tidak akan bertolak ansur dengan tuntutan palsu dibuat majikan ini.”


Kumpulan hak asasi kecam menteri KDN berhubung dakwaan penderaan di depoh imigresen

Kumpulan hak asasi Lawyers for Liberty (LFL) hari ini mengecam Menteri Dalam Negeri Saifuddin Nasution berhubung responsnya terhadap dakwaan wujud penderaan di depoh tahanan imigresen, mengatakan ia adalah perkara serius yang memerlukan siasatan secara menyeluruh dengan segera oleh pihak berkuasa.
Pada 9 Disember, Saifuddin berkata bahawa adalah "tidak adil" untuk “memperbesar-besarkan” dakwaan layanan buruk terhadap tahanan di pusat tahanan Kimanis, dan memberikan “laporan berat sebelah.”
"Susut (keadaannya) bukan sebab ditahan tetapi ketika belum masuk lagi. Dia susut bukan disebabkan berada di pusat tahanan,," katanya seperti dilaporkan New Straits Times.
Pengarah LFL Zaid Malek berkata cara Saifuddin memberikan respons mengenai perkara tersebut tidak boleh diterima dan bertentangan dengan tadbir urus yang baik di mana beliau dilihat menolak mentah-mentah aduan serius sedemikian, menyifatkan kenyataan Saifuddin itu sebagai "salah satu jawapan paling tidak masuk akal yang pernah dikemukakan oleh seorang menteri dalam negeri ketika berdepan isu penderaan tahanan".
"LFL kecewa kerana kerajaan pimpinan Pakatan Harapan (PH), yang sekian lama menguar-uarkan diri mereka sebagai 'reformis', kini mengikut jejak langkah kezaliman pendahulu mereka," katanya.
"Tuduhan penderaan di pusat tahanan adalah perkara serius yang memerlukan siasatan yang menyeluruh dan segera oleh kerajaan."
Zaid turut berkata Perkara 5 Perlembagaan Persekutuan melindungi nyawa dan kebebasan mana-mana individu yang berada di Malaysia – hak yang turut diberikan kepada pendatang tanpa dokumen yang ditahan di depoh imigresen.
“Layanan terhadap pendatang adalah perkara penting yang mesti dipandang serius oleh kerajaan kerana ia boleh menjejaskan hubungan dua hala dengan negara lain yang akan memberi kesan buruk kepada ekonomi kita, di mana beberapa industri sangat bergantung dengan pekerja asing,” katanya.
“Sudah tentu, negara akan mendapat imej buruk apabila ia dilihat bersifat kejam dan tidak berperikemanusiaan kerana pendatang diperlakukan sebegitu rupa,” tambahnya, memetik langkah Indonesia pada Julai lalu yang memutuskan untuk menangguhkan kemasukan pekerja asing ke Malaysia kerana pelanggaran perjanjian yang bertujuan untuk menambah baik perlindungan terhadap pekerja domestik.
Zaid juga menggesa siasatan segera dan bebas berhubung dakwaan itu dibuat, dan hasil siasatan perlu dibentangkan kepada awam dan Dewan Rakyat.


Tiada tarikh tamat MoU kerajaan-PH, kata Annuar

Tiada tarikh tamat bagi Memorandum Persefahaman (MoU) Transformasi Dan Kestabilan Politik Di Antara Kerajaan Persekutuan Dan Pakatan Harapan, kata ahli jawatankuasa rundingan dan pelaksana MoU itu Annuar Musa.Sebaliknya, menteri komunikasi dan multimedia itu berkata MoU tersebut menyatakan bahawa kerajaan dan PH bersetuju untuk tidak mengadakan Pilihan Raya Umum Ke-15 (PRU15) sebelum 31 Julai ini.“Mou itu tiada tarikh tamat, banyak orang silap faham, itu kena perbetulkan, yang ada tarikh akhir itu tarikh pilihan raya (umum) dipersetujui tidak diadakan sebelum akhir bulan Julai, sebelum 31 Julai.“Tetapi MoU bersama ahli-ahli Parlimen termasuk pembangkang dengan kerajaan khususnya Perdana Menteri (Ismail Sabri Yaakob) tiada tarikh tamat dan ia MoU memberi sokongan kepada perdana menteri sehingga Parlimen dibubarkan, bila dibubarkan itu terpulang kepada perdana menteri dan pimpinan untuk menentukan,” katanya kepada pemberita malam tadi.Beliau ditemui pada Majlis Makan Malam Selamat Datang Mesyuarat Majlis Ekonomi Digital Industri Kreatif dan Komunikasi (MEDIKK) Bil 1/2022 yang turut dihadiri Timbalan Ketua Menteri Sabah Joachim Gunsalam serta Menteri Sains, Teknologi dan Inovasi Sabah Yakub Khan.Pada 13 September tahun lepas, kerajaan persekutuan dan Pakatan Harapan telah memeterai MoU membentuk kerjasama dwipartisan merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) serta pembentukan jawatankuasa pemandu.Ditanya tentang tarikh yang sesuai untuk pembubaran Parlimen dan PRU15, Annuar berkata ia sewajarnya tidak terlalu lewat sehingga memberi kelebihan kepada pesaing Barisan Nasional dan tidak terlalu awal sehingga gabungan politik itu tidak bersiap sedia dengan secukupnya.“Ia diadakan sebaik sahaja kita bersedia, sebut bersedia itu pucuk pimpinan kena tentukan, siap siaga itu banyak sudut daripada organisasi, pengolahan data, pendanaan dan keadaan rakyat sendiri.“Kalau kita buat (PRU15) keadaan rakyat sendiri susah (tetapi) kita dahulukan pilihan raya, kita tidak rasa senang hati, ini semua perlu dinilai dengan terperinci,” katanya.Terdahulu, Ismail berkata beliau tidak akan melewatkan walau sesaat pembubaran Parlimen bagi memberi laluan kepada PRU15 sekiranya BN sudah bersedia.


KKM akan umum kelonggaran SOP pada Rabu, kata Khairy

Kementerian kesihatan (KKM) dijangka mengumumkan kelonggaran beberapa prosedur operasi standard (SOP) Covid-19 pada Rabu ini, kata menterinya Khairy Jamaluddin.Beliau berkata perancangan KKM itu telah dimaklumkan kepada Perdana Menteri Ismail Sabri Yaakob.“Saya sudah maklumkan kepada perdana menteri tentang perancangan KKM, nanti hari Rabu saya akan umumkan,” katanya.Terdahulu, Khairy melawat lima beradik Muhammad Haidir Rodzi, 24; Muhammad Hairie, 21; Nurhairieka,19; Muhammad Haiqiel, 14 dan Muhammad Khierzamani, 8, di Bandar Sunggala yang kehilangan kedua-dua ibu bapa mereka Rodzi Tahar dan Nazita Idris akibat Covid-19 pada pertengahan tahun lepas.Sebelum ini, media melaporkan perdana menteri berkata terdapat tiga kelonggaran SOP akan diumum dalam masa terdekat berkaitan pemakaian pelitup muka, penggunaan imbasan MySejahtera serta ujian pengesanan Covid-19 di lapangan terbang.